text:
Abakozi bo mu rugo bakora imirimo itandukanye bitewe nuko gahunda z’urugo bakoramo zimeze, ariko hari imirimo imwe n’imwe usanga abakozi binubira gukora ndetse bakagaya abakoresha babo batinyuka kuyibakoresha.
Bamwe mu bakozi bo mu rugo twaganiriye, badutangarije ko akenshi batishimira gufurishwa amakariso n’indi myenda y’imbere y’abakoresha babo.
Umetesi Jeanine ni umukozi wa mu rugo yadutangarije ko yigeze gukora mu rugo ruri mu murenge wa Kacyiru, akora akazi ashinzwe neza ariko nkuko abivuga ngo yaje kuva muri urwo rugo abitewe nuko umukoresha we yamuhaga amakariso ye ngo ayamumesere.
Jeanine yagize ati: “ nakoze mu rugo rumwe muri Kacyiru, umugore nakoreraga akajya asiga amakariso ye n’amasutiye muri dushe, akantegeka kuza kubimumesera, maze kurambirwa bampembeye ukwezi kumwe mpita nigendera”
Kumesesha abakozi imyenda y’imbere ntibiboneka mu bafite ingo gusa kuko hari n’abasore bibana basigira abakozi amakariso yabo ngo bayabamesere.
Ndayisenga bakunze kwita Kadogo akorera abasore bibana akabamesera buri cyose ariko nkuko abivuga iyo bamuhaye amakariso cyangwa amashuka bararanyemo n’abakobwa, abimesa atabyishimiye kandi akumva abagaye, kuko kuri we ngo nubwo yazabona ubushobozi agatunga umukozi yumva atazamumesesha amakariso.
Nubwo guha amakariso n’indi myenda y’imbere umukozi ngo abimese bifatwa nk’umuco utari mwiza hari abandi bakoresha babwira abakozi babo ngo bajye babasasira uburiri, bikaba akenshi aribyo bikurura ihohoterwa rikorerwa abana b’abakobwa b’abakozi bo mu rugo.
Umukobwa w’imyaka 23 utarashatse ko tuvuga izina rye amaze imyaka itanu akora akazi ko mu rugo. Muri 2012 yakoze mu rugo umugore waho amusaba kujya amusasira, umunsi umwe ari gusasa nkuko bisanzwe umugabo waho ava ku kazi asanga ari mu cyumba asasa amusaba ko baryamana yanze amukangisha ko aribuze kuvuga ko yamwibye amafaranga yari yasize mu cyumba, umukobwa akomeza guhakana nyirabuja aza kuhagera umugabo yumvise imodaka ahita amureka arasohoka.
Gukoresha abakozi imirimo nk’iyi bituma abakozi birirwa bavuga abakoresha babo mu bandi bakozi ndetse ugasanga bikwiye mu mudugudu, nyamara ibi byakagombye kwirindwa mbere buri wese akimesera imyenda y’imbere no kwikorera indi mirimo iba yihariye ku ibanga ry’urugo nko kumenya icyumba cy’umugore n’umugabo .
Imirimo udakwiye gukoresha umukozi wo mu rugo
Abakozi bo mu rugo bakora imirimo itandukanye bitewe nuko gahunda z’urugo bakoramo zimeze, ariko hari imirimo imwe n’imwe usanga abakozi binubira gukora ndetse bakagaya abakoresha babo batinyuka kuyibakoresha.
Labels: umuryango


c: text/html

text:
Rwanda | Ngororero: Kutaduha amakuru ahagije bidindiza Ibikorwa -mayor
Umuyobozi w’akarere ka Ngororero bwana Ruboneza Gedeon avuga ko kutabona amakuru ahagije kandi ku gihe ku bijyanye n’ibikorwa za minisiteri, abaterankunga n’ibigo bitandukanye biba bikorera More...
Rwanda : RALGA igihe guhemba uturere 5 twahize utundi mudushya
Ishyirahamwe ry’uturere n’umujyi wa Kigali, RALGA rifatanyije n’abafatanyabikorwa baryo, taliki ya 8 Kamena, 2012 bazahemba uturere 5 twahize utundi mu gukora udushya mu guteza imbere kwihangira More...
Gakenke : Minisitiri w’intebe yasabye ko urugomero rwa Janja rutangira gucanira abaturage mu mezi abiri ari imbere
Minisitiri w’intebe  yasabye sosiyete irimo kubaka urugomero rwa Janja ruri mu Murenge wa Mugunga mu Karere ka Gakenke kurangiza imirimo yose mu mpera z’ukwezi kwa karindwi kugira ngo abaturage More...
Ikigo cy’urubyiruko cya kinzuzi kirafungura imiryango mu minsi ya vuba
Ikigo ndangamuco cy’ umurenge wa Kinzuzi mu karere ka Rulindo kiratangira gukora mu minsi ya vuba, kuko imirimo y’ubwubatsi igeze ku musozo, hakaba hategerejwe ibikoresho ndetse n’abakozi ngo More...
Muhanga: Abakora imirimo nsimburagifungo baricuza ibyo bakoze
Abari mu gihano nsimburagifungo cy’imirimo ifitiye igihugu akamaro (TIG), mu Murenge wa Muhanga ho mu Karere ka Muhanga baravuga ko bababazwa no kuba baragize uruhare muri jenoside yakorewe abatutsi muri More...
Minisitiri w’Intebe arasaba ko abaturiye urugomero rwa Nyabarongo batongera guhutazwa
Minisitiri Habumuremyi na bamwe mu bayobozi Imirimo yo kubaka urugomero igeze kure Minisitiri w’Intebe arasaba abayobozi b’uturere twa Muhanga na Ngororero na minisiteri y’ibikorwa remezo gukurikiranira More...
Isomo ryo kwihangira umurimo ryagombye kwigishwa abanyeshuri bakarangiza biteguye kwiteza imbere aho gusaba akazi .Guverineri KABAHIZI Celestin
Kuri uyu wa 11 mutarama2012 nibwo Minisiteri y’Ubucuruzi n’Inganda yatangije ku mugaragaro igikorwa cya Hanga umurimo mu Ntara y’Iburengerazuba. Iyi gahunda ikaba igamije gushishikariza Abanyarwanda More...
Karongi: Urubyiruko rurashimirwa imirimo y’amaboko rwakoze
Abasore n’inkumi 230 baturuka mu mirenge inyuranye y’akarere ka Karongi bari bamaze ibyumweru 3 mu ngando, barashimirwa imirimo y’amaboko bakoze itazibagirana muri Rubengera.Iyi More...

robotstxt: allowed

filter: keep


text:
Iyo bavuze akabyiniro (Night Club) hari abumva ko ari ahantu ho kujya kwidagadurira, abandi bakahafata nko mu ndiri y’abanyabyaha, bimwe mu byo wibaza ku Kabyiniro nibyo urubuga rwa izubarirashe.rw rugiye kubagezaho.
Hari abakunze kujya mu Kabyiniro (Boite de nuit) mu mpera z’icyumweru nyuma y’uko abantu baba bamaze iminsi bahugiye mu kazi.
Ibintu 8 izubarirashe.rw ryabateguriye ukwiye kumenya kuri aya mazu yagenewe imyidagaduro mu masaha ya nijoro (Night Club).
1. Umwana uri munsi y’imyaka 18 ntiyemerewe kwinjira mu Kabyiniro
Kugira ngo winjire mu kabyiniro (club) bisaba kuba wujuje imyaka 18.Iyo ukigera ku muryango usanga abasore b’ibigango (bouncers) bashinzwe umutekano ndetse barinda abantu kugira ngo bataza kurwana bikaba byatuma n’akabyiniro gafunga.
Iyo ubagezeho bakabona uri mukuru barakureka ukinjira. Igitangaje ni uko iyo uramutse uzwi n’abasaka ushobora no kwinjiza n’umwana utujuje imyaka 18.
2. Mu kabyiniro buri wese abyina uko abyumva
Iyo ugeze mu Kabyiniro, usanga abantu bacinya akadiho, banywa ndetse harimo n’abarya Brochettes, amafi, amafiriti n’ibindi.
Abenshi muri bo usanga ari abakobwa n’abahungu bari hejuru y’imyaka 20.
Usanga baba babyina indirimbo zigezweho, buri wese yegera Dj agasaba indirimbo akunda bagenzi be bakamufasha kuyibyina.
Ikindi usanga buri wese yibyinira ibyo ashatse cyane ko nta muntu uba witaye kuri mugenzi we kubera ibyishimo usanga bafite.
Abenshi usanga babize ibyuya kubera gucinya akadiho.
3. Abakobwa bashobora kuhakura inshuti
Iyo winjiye muri club usangamo abakobwa baba basohotse bonyine nta muhungu bari kumwe icyabo ari kwibyinira gusa.
Uko babyina niko bagenda babengukwa na bamwe mu basore baba bari mu kabyiniro bityo ugasanga bahuje urugwiro ijoro ryose ndetse hari n’ababatahana, nyuma ku buryo bakongera guhurira mu kandi kabyiniro bikarangira babaye inshuti.
4. Mu kabyiniro hashobora kuvuka imirwano
Mu kabyiniro, abantu barabyina bananwa inzoga, nyuma bamara gusinda ugasanga batangiye guterana amagambo hari n’abafatana mu mashati, ariko abasore b’ibigango bakaza gukiza byaba ngombwa bakabasohora hanze ya club mu rwego rwo kwanga abatesha abandi ibyishimo.
5. Abakobwa bambara utwenda tugufi basubira iwabo bakambara indi
Nijoro mu kabyiniro abakobwa usanga bambaye utwenda tugufi cyane, ariko uko bugenda buca hari abajya mu bwiherero bagahindura imyenda ku buryo ushobora guhura nawe ukagira ngo n’undi muntu.
Umwe mu bakobwa, ariko wanze ko amazina yatangazwa yabwiye Izubarirashe.rw ko impamvu bahindura imyenda iyo bugiye gucya biterwa n’uko usanga bambaye imyenda migufi ati “buriya iyo uvuye iwanyu uhava wambaye neza, ariko wagera hanze ukambara imyenda yagenewe ibirori.Hari igihe bigera mugitondo ukumva ufite isoni kubera imyenda wambaye bitewe n’uburyo aba ari migufi noneho ukambara imiremire kugira ngo abantu bataza kukuvugiriza induru cyangwa hatagira ukwitiranya n’indaya.”
6. Abajura mu kabyiniro
Muri uru rubyiruko ruba rwaje mu kabyiniro, harimo ingeri zitandukanye, abaza baje kwinezeza, kwiba n’abandi.Hari ababyina bakora abandi mu mufuka, ariko iyo bagufashe urakubitwa kugeza haje abasore b’ibigango ‘bouncers’.
7. Ibindi bibera mu kabyiniro
Mu kabyiniro (Club) abantu bararya, bakanywa abandi bakina Biyari, bagenda basimburana, utsinzwe akavamo agasimburwa gutyo gutyo kugeza bukeye.
8. Akabyiniro (Club) ni iki?
Ni ahantu hahurira abantu benshi bose usanga baje kwishimisha ndetse no kuruhuka mu mutwe, nyuma y’icyumweru bahugiye mu kazi.
Nshobora kuba ntavuze byose, gusa hari ibindi ubona nasize ari ngombwa, ohereza ku email izubarirashe@gmail.com


text:
Uko bomowe ibikomere batewe n’ubuzima banyuzemo
Abagore bagera kuri 30 bahawe amahugurwa y’isanamitima n’umuryango Kemit, baravuga ko iyo gahunda igiye kubafasha kwiteza imbere kurushaho nyuma yo kubohoka bagakira ibikomere basigiwe n’amateka mabi anyuranye bagiye banyuramo.
Aba bagore basanzwe babaho mu buzima bworoheje, baturutse ma makoperative atanu ahanini ahuriwemo n’abagore bafite ibibazo by’ubuzima bitandukanye bagiye banyuramo bikabagiraho ingaruka zikomeye. Gusa nyuma yo guhugurwa ku isanamitima, aba bagore barahamya ko imitima yabo iruhutse ndetse ko biteguye no gufasha abandi.
Abagore 30 bahawe ubujyanama na Kemit
Uwitwa Nyabyenda Claudine washatse afite imyaka 17 aravuga impinduka yiyumvamo nyuma yo kunyura mu bibazo bitandukanye byari byaramukomerekeje cyane.
Yagize ati; “ Nabayeho mu buzima bw’ubupfubyi nderwa na mukamarume akamfata nabi. Nyuma naje gushaka mfite imyaka 17 gusa ariko nabwo ubuzima bukomeza kugenda nabi. Maze kubyara umwana wa mbere umugabo yarantaye aragenda. Narahangayitse cyane ariko nyine nkagera aho nkumva ko ngomba kubyakira. Nibwiraga ko ahari naje ku isi ngo mbabazwe gusa. Ubwo hashije igihe gito numva ngo umugabo yashatse undi mugore. Hashize igihe arongera aragaruka ndamwakira amaze kuntera indi nda nabwo arongera aragenda. Ubu ndera abana babiri njyenyine.”
Yarongeye ati: “ Naje mu mahugurwa numva ko ndi umuntu wababaye ariko naje gusanga hari abandi babaye kundusha. Ubu ngiye gutuza ndere abana banjye kuko numva nahumurijwe.”
Muhongayire Celine wagizwe imfubyi na Jenoside yakorewe abatutsi nawe avuga ko gahunda y’isanamitima hari aho imikuye naho imugejeje.
Yagize ati: “ Mu buzima ntabwo nigeze ngira amahirwe yo kurerwa n’ababyeyi banjye kuko nabaye imfubyi mfite imyaka irindwi gusa. Nakuze nziko nta mubyeyi muzima ubaho ku isi kubera ibihe bibi nanyuzemo. Gusa nyuma y’aya mahugurwa menye ko hakiriho ababyeyi beza bashobora guhumuriza umuntu akiyumvamo ubumuntu”
François Woukoache, umuyobozi wa Kemit mu Rwanda, avuga ko nyuma gahund ay’isamamitima ari abanziririza icyiciro cyizakurikiraho cyo kwigisha bamwe muri aba bagore umwuga wo gufotora
Ati: “ Aba bagore mwabonye 30 baturuka muri koperative eshanu, zirimo ebyiri za Kicukiro n’eshatu zo muri Kimihurura. Nkuko bisanzwe mu cyiciro iki cyiciro cya gatatu cy’umushinga wiswe “ Isura y’ubuzima”, tuzafata abagore 8 cyangwa se 9 tubigishe umwuga wo gufotora. Iyi gahunda y’isanamitima rero ibafasha gutinyuka bakivugira, babinyujije mu mashusho n’amafoto”
Umuryango Kemit umaze kwigisha ibyiciro bibiri by’abagore babayeho mu buzima buciriritse, aho babigisha gufotora, kwihangira imirimo, bagahabwa amahugurwa abafasha kwiyakira no gutinyuka, ndetse na nyuma bakabahuza na Minisiteri y’uburinganire n’iterambere ry’umuryango aho babafasha kubona 50% y’ibikoresho ku baba bashaka gushyira mu bikorwa umwuga wo gufotora baba bigishijwe.
Biteganyijwe ko icyiciro cya gatatu kizaba kirimo bamwe muri aba bagore bahawe amahugurwa y’isanamitima kizatangira kwigishwa gufotora by’umwuga muri Mutarama, 2017.
Gracieuse Uwadata


text:
Kristu Mwami w’ishema kandi umara agahinda uze kudukomeza turakwambaza. Kristu ni Umwami w’abantu nyir’ingoma zose z’isi niyubahwe Mwimanyi. Kristu shimwa, Kristu ganza, Kristu utegeka amahanga yose Kristu singizwa. Aya ni amagambo dukoresha mu ndirimbo twemeza kandi duhamya ko Nyagasani Yezu ari Umwami wacu, akaba Umwami w’ibiremwa byose, akaba umugenga w’ibiboneka n’ibitaboneka. Uwo mwami w’isi n’ijuru ni We Zaburi ya 23 itubwira: Uhoraho ni umushumba wanjye ntacyo nzabura. Andagira mu rwuri rutoshye, akanshora ku iriba ry’amazi afutse. Anyobora inzira y’ubutungane abigiriye kubahiriza izina rye. N’iyo nagera mu mukoki ucuze umwijima ntacyankura umutima kuko igihe cyose aba ari kumwe nanjye. Ni We utwiragiriye, kandi twaba twazimiye akatugarura, twaba twatannye akaducyamura. Ni We utwomora iyo twakomeretse maze twaba turwaye akatuvura. Nguwo Umwami buhungiro bwacu. Nguwo umukurambere mu bapfuye, nguwo uwadusubije ubugingo. Nguwo umwarimu mwiza ivanjiri itwereka, utubwira ibyo tuzabazwa k’umunsi tuzinjirira aho tuzakorera ikizami tubazwa iby’ukuntu twabaye muri ubu buzima Yezu yabaye adutije kuri iyi si. Tuzirikane kuri izi ngingo zikurikira:
1.Igihe umwana w’umuntu azaza yuje ikuzo, ibihugu byose bizakoranyirizwa imbere ye.
Nyagasani yakomeje kuvuga ko ari umwami, rubanda natwe twese tukanga kumwumva no kumwitaho, none uyu munsi aravuga yatuye. Nta wundi tugomba kurangamira ni We, twabishaka tutabishaka ni We Mwami w’ikuzo. Ni We Nyiringoma zose watashye muri twe, ni we tugomba kwiha twese uko tungana, waba muto waba mukuru, waba mubi cyangwa mwiza, waba ukize cyangwa se ukennye, Umwami wawe ni uwo kandi twese ni we duhungiraho. Namwemera namwanga, ubwami bwe sinzabubuza kuba ubwami kandi sinzigera mubuza kwigarurira isi n’abayituye kandi ntituzamubuza gukoranyiriza imbere ye amahanga yose. Kenshi tujye twibaza kuri uyu munsi w’imperuka: niba warahiriwe n’urugendo ukarya ukaryama bugacya ufata ka cyayi, jya ugera aho wibaze kuri uyu munsi igihe bizaba ngombwa ko dutunguka imbere ya Nyagasani. Mama nzamuhingukana imbere iki mu biganza no k’umutima?
Niba warabyaye ugatuma ndetse abana bawe bakaba barakwicaje aho abandi baririra, jya ugira igihe uzirikane Umwami w’abami, wibuke ko ari We waremewe kandi ko ari We ugomba kugiramo amizero. Niba ubuzima bwawe ari ugupfundikanya, wabona bwije ukibaza niba buri bucye, wabona bukeye ukibaza niba buri bwire, nawe amaganya, amarira n’agahinda byiguhuma amaso ngo bikubuze gutekereza k’umunsi Nyagasani Yezu azadukoranyiriza imbere ye twese. Uwo munsi uzaba umeze ute? Uzaba uhagaze, nzaba mpagazehe, mpagararanye iki?
2. Nari nshonje muramfungurira, nari mfite inyota mumpa icyo kunywa.
Ngiryo ihurizo rya mbere Nyagasani ashaka ko twakoraho ubushakashatsi buhagije. Yabitubwiye kare kugira ngo tuzatungukane imbereye inyandiko ndende igaragaza abashonji twagaburiye, igaragaza abishwe n’inyota twarwanyeho. Iki ni ikibazo gikomeye muri iyi si itagira imbabazi, iducira umugani itubwira ko amaboko atareshya atanaramukanya. Ni ikibazo gikomeye aho abashonji ari benshi nyamara bamwe basagura. Ni ikibazo gikomeye aho abatekamutwe bagenda biyongera maze yaza yakubeshya ukazinukwa umuntu uza agusaba wenda ababaye, ariko kubera ibisambo byagukuye umutima ukamwikiza umusubiza ko nawe iwawe rukinga babiri.
Gushishoza igishimisha Imana Nyagasani Umwami w’abami muri iri hurizo ry’ubuzima ntibyoroshye. Aha abenshi hazatugora, ubanza tuzarya indimi tukabura uko twisobanura niba Nyagasani ataje ngo atwigishe gukorera bagenzi bacu ikiri icyiza kandi gikwiye cyo kubafungurira no kubamara inyota.
3. Naje ndi umugenzi murancumbikira.
Ubu hasigaye hakora ifaranga. Ngo ntuzarate ngo ni kwa nyoko wanyu cyangwa se ngo ni kwa nyogosenge maze ngo uvuge, uzibuke ko ubu ikivuga ari ifanga! niba nabaze ko ibyatetswe ari ibya babiri, ubwo ni abo. Uje gucumbikisha ntiyabazwe, ndetse nitunamucumbikira araza gukaraba kandi amazi tuyagura, araza gucana amashanyarazi wenda amasaha atanu kandi uko ukwezi gushize twishyura umuriro. Ikitworoheye aho kwiteranya, ni ukumwumvisha ko icumbi ridahari kandi ubu si nka kera basasaga bakadandura maze umusambi umwe ukararwaho imbaga. Iki kizami nacyo kizatubera ingorabahizi, ntitukirengagize ibyo tuzabazwa, nitubitekerezeho kuko ngo uwo uzaheka ntumwisha urume.
4. Nari nambaye ubusa muranyambika, nari ndwaye muransura, nari imbohe muza kundeba.
Nyagasani azatubaza k’ubuzima twiberamo buri munsi. Niyo mpamvu atadusaba ibihambaye, ahubwo adusaba kubaho uko tugomba kubaho. Kuba umutagatifu si ukuba igitangaza n’igihange, si ukubakira abakene bose b’isi, si ukwamamara ku isi hose. Kuba intungane, kuzabasha gusubiza neza Yezu ni ukwita kubo tubana no kubo duturanye. Abo nibo Imana yaduhaye kwitagatifurizamo. Irinde guhora ureba ikijisho wa muturanyi wawe, wimukekaho amarozi atigeze, wimugirira ishyari ngo narwara isengesho ryawe ribe iryo kuvuga ngo kiramaze, niba cyari gipfuye.
Kristu Umwami aradusaba kwitonda no gushishoza. Nitube abanyampuhwe maze tuzazigirirwe, nitube abantu azaduhembe kugira ubuntu, nitube intungane maze turebe ngo aradufasha gutunganirwa iwe ibuziraherezo.


text:
Imitangire y’inguzanyo z’ibikoresho ku barangije imyuga n’ubumenyingiro igiye kunozwa
Nyuma yo kutumvikana hagati y’inzego zifite mu nshingano gufasha abarangije amashuri y’imyuga n’ubumenyingiro kubona ibikoresho, Minisiteri y’Ubucuruzi n’Inganda yatangaje ko uburyo inguzanyo zatangwagamo bigiye kurushaho kunozwa.
Inguzanyo y’ibikoresho ihabwa abarangije amashuri y’imyuga n’ubumenyingiro, abavuye mu Kigo Ngororamuco cya Iwawa ndetse n’abafite ubumuga ni imwe muri gahunda za Leta igamije kwihutisha ihangwa ry’imirimo mishya idashingiye ku buhinzi, (NEP: National Employment Program -Kora Wigire).
Kimwe cya kabiri cy’amafaranga y’ibikoresho abarangije bakeneye bayahabwa nk’inkunga na Leta, mu gihe andi 50% bayahabwa nk’inguzanyo itangwa n’Ikigega cy’ingwate, BDF ariko akanyuzwa mu Murenge Sacco hirya no hino mu gihugu.
Mu nama nyunguranabitekerezo yahuje inzego zitandukanye zifite mu nshingano ishyirwa mu bikorwa rya gahunda ya NEP yateraniye i Kigali ku wa mbere tariki ya 3 Ukwakira 2016, bamwe mu bayobozi b’Umurenge Sacco bagaragaje ko rimwe na rimwe basabwa gutanga inguzanyo ku bantu batari basanzwe ari abakiliya babo ugasanga kubakurikirana bigorana.
Indi mbogamizi bagaragaje ijyanye n’ibikoresho biba byaguzwe, ugasanga bimwe muri byo bitujuje ubuziranenge bikangirika nta n’igihe biramara.
Minisitiri w’Ubucuruzi n’Inganda, François Kanimba yavuze ko bumvise ari ibibazo bikomeye ari nayo mpamvu bashyizeho itsinda ryo kubinonosora rikuriwe n’inzego za Leta.
Ati “Icyiza n’uko abantu bose bayemera ko ari gahunda nziza igomba gukomeza, ariko uburyo yakorwaga bukaba bwasubirwamo."
Umuyobozi Mukuru wa BDF, Innocent Burindi yavuze ko bagiye kugenzura uburyo iyi gahunda yo gutanga ibikoresho iteguye kugira ngo irusheho kunonosorwa neza.
Yanagarutse kandi ku bikunze kuvugwa n’abaturage ko BDF ibashyira mu gihombo avuga ko idashobora kubahombya kandi inshingano yayo ari ukubaha ingwate bakabona inguzanyo.
Ati “Nka BDF icyo dukora dufasha ba rwiyemezamirimo bafite imishinga mito n’iciriritse bashaka gufata inguzanyo mu bigo by’imari kuyibona. Iyo wamaze kubona inguzanyo ukuntu ukoresha ayo mafaranga nicyo gitera igihombo.”
Gahunda yo guhanga imirimo mishya idashingiye ku buhinzi, NEP ni imwe mu nkingi za EDPRS II, n’iy’Icyerekezo 2020. Yibanda ku gufasha abagore n’urubyiruko kubona igishoro cyo guhanga imirimo bahabwa ingwate cyangwa inkunga ku mishinga bateguye kugeza kuri 75%.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Mu Karere ka Rubavu , Umuurenge wa Rugerero, Akagali ka Rwaza, Umudugudu wa Gashovu, inzu yaguye ku bana 2 bahita bapfa, sekuru akimara kumva iyo nkuru ahita yiyahura na we arapfa.
Ibi byabaye kuri iki cyumweru mu ma sa cyenda z’amanywa ubwo hagwaga imvura nyinshi igasenya inzu irimo abana babiri, uwitwa Ivamwijuru Benja w’imyaka icyenda na Irasubiza Amani w’imyaka irindwi.
Sekuru w ‘aba bana witwa Bavugaruta Stany ngo akimara kumva ko abuzukuru be baguye mu nzu ye yahise yimanika mu kagozi aho yari yugamye imvura mu baturanyi be na we ahita apfa nk’uko byemezwa n’ababibonye.
Abaturanyi b’uyu musaza bavuga ko icyamuteye kwiyahura ari agahinda k’abuzukuru kuko ngo mbere yo kwiyahura yabanje gutuma umwana ngo arebe niba abuzukuru be bapfuye, ngo bamubwiye ko bapfuye ahita yiyahura.
Sebuhuzu Deogratias utuye ahabereye ibi byago avuga ko bakimara kumva inzu iguye bahuruye bagacukura basanga umwana umwe yamaze gupfa undi we ngo yapfiriye mu nzira.
Subuhuzu ati « Twaraje turacukura dukuramo imirambo y’abana babiri, tukimarara kuhava twumva indi nkuru y’inshamugongo ngo sekuru na we amaze kwishyiramo akagozi.»
Mutezinka Liliane, nyina w’aba bana bitabye imana avuga ko ibi byose byabaye atari mu rugo, akemeza ko aba bana be bakundaga gusigara kwa Sekuru kuko we ari umucuruzi.
Uretse ubuzima bw’abantu iyi mvura yatwaye, yanasenye amazu arenga 15 muri uyu Murenge wa Rugerero, amenshi akaba yari ari mu gace k’amanetgeka aho abahatuye ngo bagomba kwimurwa gusa ngo nta gihe kizwi bagomba kwimurirwaho kuko bikiri mu nzira (process)
Umunyamabanga Nshingwabikorwa w’Umurenge wa Rugerero Uwajeneza Jeannette avuga ko ku bufatanye n’imiryango y’abagiraneza hari ubufasha bw’ibanze buhabwa abasenyewe kandi ngo ubuyobozi burakora ibishoboka byo se ngo batuye mu manegeka bimurwe.


text:
Minisitiri w’Urubyiruko n’ikoranabuhanga Jean Philbert Nsengimana avuga ko kuba hari urubyiruko rurangiza kugororerwa mu kigo cya Iwawa nyuma rugafatwa rwasubiye mu biyobyabwenge hari ubwo biterwa n’ababyeyi barwo.
Ibi yabivuze ubwo yagezaga ubutumwa ku rubyiruko 446 rurangije mu kigo ngororamuco cya Iwawa giherereye mu Karere ka Rutsiro ku nshuro ya 11.
Kugeza ubu muri iki kigo harimo urubyiruko ibihumbi bine, mu gihe umwaka ushize bari ibihumbi bibiri, ikintu bamwe mu babyeyi batishimira bakavuga ko aho kugira ngo uru rubyiruko rwiyongere rwakagombye kubanuka.
Minisitiri Jean Philbert Nsengimana yemeza ko nta cyo Leta iba itakoze ngo uru rubyiruko rukosoke, ariko ngo hari ubwo rugera mu miryango rukomokamo rugatotezwa bikarutera kongera kwishora mu biyobyabwenge, ati “ababyeyi ntibajye babona umuntu urangije ahangaha ngo bamubonemo ya sura bari bamufiteho akigenda, ubungubu ni intore zirasobanutse, bafite imyumvire myiza, bafite ubuzima bwiza baravuwe ku buryo bwose, barubakitse ku buryo bw’ibitekerezo no ku buryo bw’umubiri. Ikibazo gisigaye mu miryango baturukamo, kumva y’uko yahoze ari umujura, wenda yagiye atorotse icyaha yakoze, ibyo byose turabizi”
Yungamo ati “Navuga ko yarababariwe, yarihannye, ariko nitutamwakira ngo tumwegere ababyeyi bakagumya kumushinja cya cyaha kandi Igihugu icyo cyaha twaramaze kukimuhanaguraho no kumugira umunyarwanda mushya, ahubwo ni twe dushobora gusa n’abamusunikira gusubirayo, ni abantu bashya, na bo ubwabo mu cyivugo cyabo baravuga ngo uwari Sawuli yahindutse Paulo, nasubira mu muryango ntibazamubone nka Sawuli bazamubone nka Pawulo”
Ababyeyi Ntibishimira kuba umubare w’abagororerwa Wwawa wiyongera…
Charles Kabanda uhagarariye ababyeyi bafite abana mu kigo cya Iwawa avuga ko atari ibintu byo kwishimira kuvuga ngo muri iki kigo harimo abana ibihumbi bine mu gihe umwaka ushize bari ibihumbi bibiri, ati “kuba aba bana baravuye ku bihumbi bibiri bakagera ku bihumbi bine si ibintu byo kwishimira, kuba iki kigo gihari ahubwo bakagombye kugabanuka, harabura iki? Kuki biyongera aho kugabanuka nk’aho ari ba enjeniyeri (engeneers) turigusohora?”
Na ho Munyarukato Benjamin, umwe mu babyeyi bafite abana mu kigo cya Iwawa na we yunga mu rya mugenzi agira ati “ Twe nk’ababyeyi twakwishimira ko abana bavana amasomo muri iki kigo bagenda bakayigisha bagenzi babo, iyo twumvise ngo umwana ajemo inshuro zirenze ebyiri rero biba biduca intege kandi tuzi ko aha baba babahaye amasomo yose akenewe, twakwishimira kugira umwana w’umunyarwanda utajyanwa Iwawa”
Gusa Minisitiri Nsengimana we asanga ikibazo atari umubare mwinshi w’uru rubyiruko kuko ngo igihe umubare wabaga uri hasi si uko ntabanywaga ibiyobyabwenge bari mu gihugu, ahubwo ngo byaterwaga n’amikoro igihugu gifite yo kongera umubare w’abagororerwa mu kigo cya Iwawa.
Habimana Jeana Paul, umwe mu rubyiruko rwajyanwe Iwawa inshuro ebyiri yagize ati “njye ubu ni ubwa kabiri ngororerwa hano Iwawa, sinavuga ko ubwa mbere amasomo ntayumvise ahubwo kimwe na bagenzi banjye hari ubwo tugera hanze tukabura imirimo, ugasanga dutekereje nabi tugasubira ku muhanda, urebye nta kindi kibidutera ni ubukene”
Urubyiruko rugororerwa mu kigo cya Iwawa rwigishwa imyuga itandukanye irimo ubwubatsi, ububaji, kudoda detse hakiyongeraho n’amategeko y’umuhanda.
Amafoto y’umuhango wo gusoza amahugurwa ku bana bajyanwa Iwawa


text:
Bahawe ubumenyi bw’uko baha serivisi nziza abatumva
Abakozi batandukanye bo mu Karere ka Nyanza bigishijwe amarenga bakoresha ku bantu batumva n’abatavuga, kugira ngo babashe gutanga serivisi nziza kuko aba bantu basaga n’abibagiranye muri serivisi zitangwa.
Mu mahugurwa yatangiye ku itariki ya 11 kugeza ku ya 15 Werurwe 2013, abahagarariye abajyanama mu bigo nderabuzima na bamwe mu bakozi bo mu karere bahuguwe n’abafite ubumuga bwo kutumva no kutabona, hakoreshejwe uburyo bw’amarenga mpuzamahanga.
Amasomo bahawe ngo azagirira akamaro (...)
Abakozi batandukanye bo mu Karere ka Nyanza bigishijwe amarenga bakoresha ku bantu batumva n’abatavuga, kugira ngo babashe gutanga serivisi nziza kuko aba bantu basaga n’abibagiranye muri serivisi zitangwa.
Mu mahugurwa yatangiye ku itariki ya 11 kugeza ku ya 15 Werurwe 2013, abahagarariye abajyanama mu bigo nderabuzima na bamwe mu bakozi bo mu karere bahuguwe n’abafite ubumuga bwo kutumva no kutabona, hakoreshejwe uburyo bw’amarenga mpuzamahanga.
Amasomo bahawe ngo azagirira akamaro abafite ubumuga nk’uko bitangazwa na Emmanuel Karabayinga, ushinzwe ibibazo by’abafite ubumuga mu Karere ka Nyanza, wemeza ko na we atari afite ubumenyi na buke ku marenga akoreshwa n’abafite ubumuga bwo kutumva no kutavuga nyamara ari we ubashinzwe.
Avuga ko ari kenshi abafite ubumuga bamwitabazaga ariko kumvikana bikaba ingorabahizi, bigatuma bataha batishimiye serivisi bahawe. Ati “Abantu bafite ubumuga bwo kutumva no kutavuga ahenshi bari barasigaye inyuma, kuko ururimi bakoresha rw’amarenga rutumvwa na benshi.”
Karabayinga yavuze ko abafite ubumuga batakirwaga bigatuma umubare munini wabo batitabira gahunda za Leta, kubera ko batabashaga kuzumva.
Ibarura ryakozwe mu mwaka wa 2010 ryerekanye ko mu Karere ka Nyanza habarizwa abafite ubumuga butandukanye barenga ibihumbi 15.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Nyuma yo kwibaruka abana 4 icyarimwe arashimira Imana yamubaye hafi
Yanditswe na Ntirushwa Anaclet July 24, 2017
Blessing CHUKWUEMEKA umumama w’ abakobwa batatu n’umuhungu umwe,arashima Imana ndetse agahamya ko Yesu Kristo ari umunyembaraga. Nyuma yo gukorerwa ibi bitangaza mu buhamya atanga agira ati:”amateka yanjye ni maremare sinayavuga ngo […]
Blessing CHUKWUEMEKA umumama w’ abakobwa batatu n’umuhungu umwe,arashima Imana ndetse agahamya ko Yesu Kristo ari umunyembaraga.
Nyuma yo gukorerwa ibi bitangaza mu buhamya atanga agira ati:”amateka yanjye ni maremare sinayavuga ngo nyarangize ariko ubu ndi mu mashimwe gusa gusa, ndahamya ko Yesu Kristo ari umunyembaraga”.
Nakundanye n’umusore, dukundana urukundo rufite intego, tugera n’aho dukora ubukwe tubana byemewe n’amategeko, mu gushaka kwanjye ntibyampiriye kuko njye n’umugabo wanjye twashatse urubyaro nkukoababana bose baba babyifuza ariko turarubura.
Twamaze imyaka 15 nta n’inda ivamo nibura, icyo gihe sinari norohewe kuko n muri iyo myaka yose nari narabaye iciro ry’imigani, abantu banyitaga amazina atandukanye nkuko isi iri ndetse abo mu muryango w’umugabo wanjye banyitaga ingumba, kenshi bakantoteza bifuza ko nabavira mu rugo kuko ntacyo nari maze.
Ibyo byose byanteraga agahinda n’umubabaro ariko nkabyereka Imana kuko aho byari bigeze uwiteka ni we nari mfite wenyine wo kundengera, nagerageje kenshi gushaka imiti ndetse ngana n’abaganga ariko bakambwira ko ntashobora kubyara, igihe cyaje kugera rero Imana inyereka kugira neza kwayo impoza amarira halelluyaaaaa, nyuma y’icyo gihe kingana n’imyaka 15 nta mwana, uwiteka yaranyibutse ampa gusama inda abanzi bose barumirwa maze ngiye kubyara mbyara abana bane icyarimwe.
Bene data uwiteka ni mwiza kandi ni uwo kwiringirwa kuko iyo abana b’abantu bagutereranye, kiba ari igihe cyiza cyo gukora kwe akaguhoza amarira
ndashima Imana kuko yangiriye neza ikampa Agakiza ku buntu ikirenze icyo impoza amarira narize imyaka 15.


text:
Nitwa Munyakazi nkaba ndi umugabo nubatse urugo kandi nkaba nkijijwe. Njyewe n’Umufasha wanjye, twarabanaga kimwe n’abandi bashakanye bose.
Nyamara ibyo byose twabikoraga tutazi Imana ndetse nta n’ icyizere cy’ubuzima bw’igihe kizaza twari dufite. Burya rero Ijambo ry’Imana ryabivuze ukuri ngo “Nta mahoro y’abanyabyaha.”
Uku kwinezeza nta Mana dufite byarakomeje kugeza ubwo buhoro buhoro mu rugo rwacu bigenda bidogera, ibibazo biba ibibazo kugeza ubwo twaje gufata umwanzuro neza neza wo gutandukana, aribyo mu Kinyarwanda bita Gatanya kubera kutumvinaka.
Ndashimira Umwami Imana cyane kuba yaranyujije muri iyi nzira yo kubanza kubana n’umufasha wanjye mu buryo butari bwiza, kugeza aho twenda gutandukanira, kuko iyi mpamya ko ariyo yabaye inzira yo kumenya Umwami wacu Yesu no kumenya gukomera kwe n’imbabazi ze zihoraho iteka.
Muti rero byagenze bite: Icyo gihe nari naragiye kure y’umuryango wanjye kubera impamvu z’akazi, nkaba narakoreraga kure yawo, aho ntabashaga gutaha, ahubwo niberaga aho nari naragiye gukora.
Muri uko kuba kure y’umuryango wanjye rero, nibwo ibibazo byinjiye, njye n’umufasha wanjye ntitwaba tugishyize hamwe, ntitwaba tucyumvikana ku bintu byinshi, urukundo rurakonja, ndetse bitewe n’uko nta Mana twari dufite, birumvikana nta n’ubwo twari tucyizerana, kuko umwe yabaga acyeka ko mugenzi we amuca inyuma, ibyo nabyo bituma urukundo rw’abashakanye rukonja.
Umufasha wanjye yakomezaga kunyereka imico itari myiza, naza mu rugo ntanyereke ko anyishimiye, nanjye nabona atanyitayeho, nkumva nta mwanya agifite muri njye!! Birumvikana Umwanzi yari yaramaze gutaha mu muryango wacu, agamije kuwusenya, kandi koko yari yabigezeho.
Ubwo inkuru zabambwira ko aashobora kuba ansha inyuma niko zanansangaga aho ndi mu kazi, noneho kuko ntari ndakizwa nanjye nkumva koko ko ari byo.
Ibyo byarakomeje, kugeza ubwo umufasha wanjye yafashe umwanzuro wo kwaka ubutane (Divorce), ndetse yandika ibaruwa isaba ubwo butane, nanjye ampa Kopi yayo, kuko yemezaga ko urugo rwacu rutakiriho na busa, kuko urukundo rwari rwarayoyotse kandi burya iyo umuryango ubana nta rukundo, uba usa n’utakiriho kuko nta buzima buba burimo.
Mu gihe rero nabonaga ibaruwa y’ubutane yari yanditswe n’umufasha wanjye, byahuriranye n’uko akazi kanjye kari karangiye kuko icyo gihe ni nabwo misiyo nari ndimo yari irangiye neza ngiye gusubira mu rugo ngo bongere bambone bihagije.
Nuko ubwo namaraga guhambira utwanjye ngarutse mu rugo ndangije iyo misiyo, icyo gihe naratashye. Ngo ngere mu rugo, nibwo naje kumenya ko umuryango wanjye wamaze gusenyuka, ko nta cyizere cyo kongera kubana n’uwo twashakanye, ndetse ko rwose nta n’amahirwe na macye ahari yo kongera kubaka umuryango mwiza nka mbere.
Nyamara ibyo byari ibyiyumviro by’abantu kuko burya aho tureba siho Imana ireba kandi burya Imana ari nayo mubyeyi mwiza usana ingo zasenyutse yari hafi yacu ngo idutabare!!
Umufasha wanjye niwe wabanje kwakira agakiza
Muri icyo gihe, nahendahenze umufasha ngo areke icyo cyemezo cye, ariko antera utwatsi!! Numva ntaye umutwe, cyane cyane ko yambwiraga ko nta rukundo akimfitiye, kandi ko nta cyo byaba bikimaze tubanye tutagikundana.
Mu gihe rero twari tugitegereje ko Ubuyobozi butwemerera ubwo butane, umufasha wanjye nibwo yaje kunyura ahantu ku rusengero bimutunguye, baramwigisha, baramubwiriza, yumva aho bavuga izina rya Yesu, aratsindwa, umutima we umwemeza kumwakira nk’umwami n’umukiza we.
Ubwo yaratashye aza mu rugo, ambwira iyo nkuru, ariko ampakanira ko adashobora kwisubiraho ku mwanzuro yari yafashe wo gutandukana nanjye. Ibyo narabyumvise, ariko nkomeza kwibaza uko bizagenda bikanyobera.
Nyuma y’igihe gito, Umwuka Wera yaramusanze aramuhugura, nibwo yahise ambwira ko yafashe umwanzuro mwiza wo kongera kwivuguruza ku bw’imbaraga z’Imana zari zamuhuguriye kudasenya urugo rwe! HALLELUYA! Mbega kubimbwira ukuntu byari biryoheye amatwi yanjye! Harakabaho Umwuka Wera we wari ugiye kongera kumpuza n’umukunzi wanjye tukiyubakira ijuru rito!!!
Ubwo yambwiye neza rwose amwenyurira ko Gatanya urukiko rwari rwamaze kumwemerera yayisubitse ku bw’agakiza yari yakiriye. Ibi akaba yarabyihamirije agira ati: “Ibi nabitewe no kwakira Yesu nk’Umwami n’Umukiza wanjye.” YESU WE, USHIMWE!!!
Nubwo byari bigoye ariko nanjye nageze aho nakira Yesu ndakizwa
Mu by’ukuri nanjye nagombaga gukizwa kugira ngo amahoro yuzuye atahe mu rugo rwanjye, gusa ntibyari byoroshye kumbwiriza kuko kunyigisha Ijambo ry’Imana byasaga n’aho byancanze kuko byari nko kuvuga ururimi ntarimo kumva neza.
Nyuma ariko ntibyatinze nanjye numva Ijambo ry ’Imana rimwe ricyeba nk’ubugi rigahinguranya mu mutima, rikagera mu nyama no mu misokoro. Nyuma yaho nibwo naje gusobanukirwa neza ko ubuzima butarimo Imana aba ari ubuzima budasanzwe.
Ubwo nyine nemera gukingura urugi rw’umutima wanjye nakira Yesu muhamo icumbi ngo aturemo.
Nyuma yo gukizwa no kumenya Imana, naje gusobanukirwa neza n’icyaha cyanjye nari narakoze cyo gutandukana n’Umuremyi wanjye, nishimira kwiyunga nawe ari nabyo byampesheje kwiyunga n’umufasha wanjye. Kuva ubwo, njyewe n’uwo twashakanye twiyemeje kumvira ijambo ry’Imana bituma ubuzima bwanjye bwose buhinduka burundu.
N’itabi ryari ryarambase ryagiye mu buryo ntamenye
Muri icyo gihe, nanywaga itabi kugeza ku masegereti arenga 10 ku munsi. Nyamara ibyo byose Imana yaraje irabinkiza itabi ndarizinukwa. Inshuro nyinshi wasangaga ndi umurakare, umwe bavuga ko yariye umwanda, nyamara ibyo byose Imana yaraje irabimbatura. Imana yaraje ikomeza umurimo wayo muri twe. Kuri ubu, dufite icyizere ku Gakiza twahawe kandi mu Itorero dusengeramo turi abizerwa. Urugo rwacu narwo n’ubwo rwari Gehinomu nto, ubu rwabaye Ijuru rito.
Amahoro y’Imana yaraje atura mu rugo rwacu. Kuri ubu tugenda dukurikiye aho Umwami wacu atuganisha, kandi tumukorera n’umutima wacu n’ubwenge bwacu bwose tudacogora, atari ukubera ibitambo byatambwe, ahubwo kubera ko twamumenye ko agira neza. Izina rye Ryera nirihabwe Icyubahiro! Amen!


text:
Ubutumwa Nyagasani Yezu yahaye Byishimo ku tariki 1/03/2014
Nyagasani Yezu yaje ababaye cyane ,ari mu rumuri rwinshi cyane ntabona icyo ndugereranya narwo nuko aranyitegereza aransuhuza ati;
Yezu : Uraho Byishimo mwana wanjye.
Byishimo :Uraho papa.
Yezu: Mwana wanjye umeze ute?
Byishimo: Papa meze neza neza gahoro nawe urabibona imibabaro ni myinshi mu mubiri wanjye.
Yezu: Mwana wanjye emera ubababare, ubabarire benshi kuri ino isi kuko nicyo wahamagariwe,kuko kubabara kwawe hari benshi kurimo gukiza.
Byishimo : Ikindi kandi Papa ingendo mukomeje kunkoresha ni nyinshi,ntabwo nkiruhuka maze kunanirwa.
Yezu : Byishimo mwana wanjye wivuga ngo umaze kunanirwa kuko imbaraga ukoresha ntabwo ari izawe, nitwe tuziguha.
Byishimo : Papa n’ubundi ndabizi ariko intege nke za muntu ziranga mubyeyi.
Yezu: Mwana wanjye ongera unsuhuriza abana banjye bose, ari abo muri kumwe ari nabari hanze uti ni mugire amahoro, ni mugire amahoro, ni mugire amahoro.
Bana banjye ndababaye, ndababaye, ndababaye cyane, mbabajwe n’abana banjye bakomeje gutotezwa hirya no hino bamwe bakomeje kurundwa mu nzu z’imbohe ,abandi barimo kwicwa, abandi barimo guhunga igihugu, arimwe bahunga mwe bayobozi bakuru. Mukomeje kubikora mugirango si ndeba,kandi mubikora narangije kubibona mbere, sindakomeza rero kurebera,igihe kirageze kugirango mbahorere.
Bana banjye u Rwanda nararukunze njye n’umubyeyi wanjye, ariko muranze murananiye, imvura y’amahindu igiye kubanyagira, murumve namwe iyo mvura y’amahindu mvuga iyo ariyo, aya mezi mugezemo ntabwo yoroshye birakomeye, umunyarwanda azifuza kurahura umuriro muri km 3, ntabwo zikiri eshatu ahubwo zirarenga kuko mwarambabaje cyane.
Nakomeje kubinginga muranga murananira,mugiye guhura n’umunyafu ukomeye cyane, bana banjye, ntacyo ntavuze,naravuze, umubyeyi wanjye aravuga ,mbatumaho intumwa n’abahanuzi ,mwanga kubumva none urugogwe rugiye kubikubita hejuru.
Kigali we,Kigali we, Kigali we,uragowe, nkuko nsazwe mbibabwira, ntabuye rizasigara rigeretse ku rindi kubera kunangira imitima kwanyu, ureba arebe kandi ashishoze,ibimenyetso byinshi, bihagije, mwarabibonye, mwabwiwe umuyaga, mubwirwa inkangu,mubwirwa umwuzure ndetse mubwirwa umuntu ukomeye uzapfa muri kino gihugu cyanyu cy’u Rwanda, ibyo byose mwarabibonye, hasigaye rero akantu gato ngo byose birangire.
Mwana wanjye kandi ,ubwo butumwa butange nta bwoba ufite, ntacyo ugabanyije kandi ntacyo wongereyeho,kuko ndi kumwe nawe.
Bana banjye uyu munsi nje ndi umwami w’isi n’ijuru, nsa nkaho ndi kubabwira irya mbere na nyuma, uwumva yarumvishe utarumvishe nawe ni akazi ke, ubu nje kwishungurira inyangamugayo, abakoze neza babe impande yanjye, abakoze nabi nabo bahanwe, bana banjye ntacyo nta koze mbinginga kugirango ndebe ko hari uwarokoka, ariko muranze murananiye.
Nziye igihe, nziye igihe, nziye igihe bana banjye, nje guhana no guhemba, ibi mbabwira kandi bizarokoka bake. Ndababwira n’umubyeyi wanjye akababwira mukavuga ngo ese biriya ni ibiki? Igihe kirageze rero ngo mubazwe ibyo mwanze kumva.
Bana banjye, uyu munsi simbabwira byinshi, kuko ibyinshi narabibabwiye njye n’umubyeyi wanjye ntacyo mutazi, uyu munsi kandi mwana wanjye unshimirire umwana wanjye ukomeje kugutera inkunga mu ingendo zose uhora ukora. Mubwirire uti; aragushimiye kandi ukomereze aho , mubwirire uti mwana wanjye naraguhaye nawe ntiwanyimye iyo uhaye umwana wanjye ninjye uba uhaye ,aho uri umenye ko mpakwicaje kandi ukomereze aho umenye ko ugiye kuzabihemberwa.
Nsezarerera ku bana banjye bose uti, mbifurije kuzashyikirana nanjye ,mu bihe bishya, mu Rwanda rushya nagabiwe n’umwami wanyu I Nyanza.
Mbahaye umugisha ku Izina ry’Imana Data na Mwana na Roho Mutagatifu. Amen


text:
Mugihe haburaga amasaha make ngo yicwe, hategetswe ko azamurwa mu ntera
Uyu ni Morodekayi uvugwa muri Bililiya. Nuko umugore we Zereshi n’incuti ze zose bamugira inama bati “ : Nibashinge igiti kirekire cya mikono mirongo itanu maze ejo uzavugane n’umwami umusabe Morodekayi ukimumanikeho, uhereko ubone kujyana n’umwami mu ntera unezerwe. Nuko Hamani ashima iyo nama aherako ashinga igiti. (Esiteri 5:16).
Nyuma yaho gato,uwo munsi Umwami Ahasuwerusi agabira Umwamikazi Esiteri ibya Hamani umwanzi w’Abayuda .Maze Morodekayi aza imbere y’umwami kuko Esiteri yari yavuze icyo bapfana, Umwami aherako yiyambura impeta iyo yari yambuye Hamani ayiha Morodekayi, Maze Esiteri aha Morodekayi ubutware bw’ibya Hamani ( Esiteri 8:1-2).
Hari abantu usanga bavuga ngo ijuru riratabara maze byakumvikana mu matwi yacu, bamwe bakabyemera abandi bakabihakana, nyamara twabyanga twabyemera ijuru riratabara kandi iyo ritabaye ritabarana ubutware ntakumirwa, ubushobozi budakangwa n’ikintu icyo aricyo cyose, kandi ikigeretse kuri ibi n’uko Imana yo mu ijuru iyo igambiriye gutabara umuntu wayo ntacyayikoma mu nkokora.
Uyu Morodekayi twavuze haruguru Bibiliya ijambo ry’Imana ryerekana ko yamaze igihe kitari gitoya aba ku irembo ry’ibwami, aha rero niho yaje guhishura imigambi y’abashakaga guhitana umwami, nyamara kuko isaha ye yo gutabarwa itari yageze byabaye nk’aho bitanamenyekanye ko yagiriye umwami neza maze yigumira aho, ubi rero n’ibijya bitubaho mu gihe tuba twibwira ko dukwiriye gutabarwa nyamara isaha iyo itaragera ntago Imana yabikoreshwa n’igitsure uyishyiraho, gusa ni byiza gukomeza gusenga kandi ufite no kwizera kuko ahanini biranagukomeza n’aho uba utaratabarwa.
Kera kabaye rero isaha y’Imana yaje kugera ndetse haboneka no gutabarwa gukomeye, nyamara Imana imwibuka mu gihe abantu bo babonaga ko birangiye, Hamani n’umuryango we batangiye kubyina intsinzi kuko bari bizeye ko nta mbaraga zabakiza Morodekayi, nyamara nshuti yanjye Imana ntago ikiranirwa, ya mirimo myiza yawe ujya ukora ukabona nta wayihaye agaciro Imana yo hari aho iyandika, Ibuka Hezekiya yibutsa Imana imirimo myiza yakoze maze igakuraho urupfu yari amaze guhanurirwa n’umuhanuzi Yesaya ahubwo ikamwongerera imyaka 15 ( 2 abami 20:1-6).
Ntibisanzwe ko umwami abura amahoro mugihe gisanzwe, hatari intambara mu gihugu cyangwa inzara, ariko iyo isaha yo gutabara umukiranutsi w’Imana ageze ibintu byose birahaguruka bigahinda umushyitsi kugeza Imana yikoreye umurimo wayo, nawe ntukangwe n’igihe umaze ubona bidashoboka, isaha yawe n’igera inteko zizaterana, ibitabo bizabumburwa nawe habazwe ngo mbese uwo umwami akunze kubaha twamukorera iki ?
Icyo gihe uzibagirwa imibababaro ufite muri iki gihe, amarira warize azahanagurwa, igisuzuguriro ufite kizakurwaho, abatakwitaho kuri ubu bazifuza kukugisha inama kuko noneho uzaba uri ahagaragara, Inama ni imwe gusa tegereza wihanganye, uyikiranukire by’ukuri, urinde ubugingo bwawe, urindire isaha y’Imana humura ntago ijya iva ku gihe kandi Imana iragukunda kandi ugufitiye umuteguro mwiza izi ibyo yibwira kukugirira n’ubwo ubona bitarashyika icyo nzi ni kimwe ni ibyiza ntago ari bibi ( Yeremiya 29:11-14 )


text:
IGICE CYA 7
Yesu yari muntu ki?
Yehova yohereje Yesu ku isi. 1 Yohana 4:9
Niba dushaka gushimisha Yehova, hari undi muntu ukomeye tugomba gutega amatwi. Kera cyane Yehova atararema Adamu, yabanje kurema umumarayika ukomeye mu ijuru.
Hashize igihe, Yehova yohereje uwo mumarayika kugira ngo avukire i Betelehemu, abyawe n’umukobwa w’isugi witwaga Mariya. Uwo mwana bamwise Yesu.—Yohana 6:38.
Yesu amaze gukura yagaragaje imico y’Imana mu buryo butunganye. Yari umugwaneza, akunda abantu kandi akishyikirwaho. Yigishaga abandi ukuri ku byerekeye Yehova, akabikora ashize amanga.
Nubwo Yesu yakoraga ibyiza abantu baramwangaga. 1 Petero 2:21-24
Nanone Yesu yakijije abarwayi kandi azura abapfuye.
Abayobozi b’amadini banze Yesu kubera ko yashyiraga ahabona inyigisho zabo z’ibinyoma n’ibikorwa byabo bibi.
Abayobozi b’amadini boheje Abaroma bakubita Yesu baramwica.


text:
Hari abagore baganiriye na IGIHE, bemera ko bijya bibabaho ko bahurwa imibonano mpuzabitsina. Umwe muri bo yagize ati “Njye iyo ntwite mpurwa umugabo, mba numva ntamushaka rwose (ntaba ashaka gukora imibonano mpuzabitsina) ndetse n’icyuya cye mba numva kinukira ku buryo mpita mokorwa.”
‘Guhurwa cyangwa kudahurwa ni amarangamutima y’umugore ubana n’umugabo’
Uwamaliya Grace agira ati “Umusore twiganaga yanteye inda, ndayihisha ntihagira urabukwa kugeza mbyaye, sinigeze mpurwa na gato ahubwo nakoreshaga imbaraga zidasanzwe kugira ngo hatagira ubona impinduka mu mirire yanjye ndetse no mu myifatire.”
Akomeza avuga ko aho amariye gushaka umugabo, ari bwo yatangiye kujya ahurwa igihe atwite. Ati “Igihe cyarageze nza gushaka umugabo, inda ya mbere yanteye natangiye kuruka no guhurwa ibiryo bimwe na bimwe. Nahamya ko guhurwa bijyana n’amarangamutima y’umuntu ndetse n’ubuzima abayemo.”
Kanakuze Diane we ahamya ko guhurwa k’umugore biterwa n’uko abanye n’umugabo. Ati “Inda ya mbere nari mbanye neza n’umugabo, nahuzwe ibintu byose kugeza no ku mazi yo kunywa, numvaga nshaka amazi ya Nil gusa, nkarya inyama z’inkoko zitogosheje, nkarya imbuto z’imizabibu, ubundi nkumva icyuya cy’umugabo kiranukira.”
Akomeza avuga ko no ku nda ya kabiri ari uko byamugendekeye, ariko ku nda ya gatatu ngo byarahindutse. Ati “Inda ya gatatu nari mfitanye ibibazo bikomeye n’umugabo sinigeze mpurwa, ibintu byose narabiryaga nta na kimwe nasubizaga inyuma. Navuga rero ko guhurwa cyangwa kudahurwa biterwa n’uko umugore abanye n’umugabo.”
‘Guhurwa ni uburwayi nk’ubundi’
Musabyimana Rose ni umugore utemeranya nibyo bagenzi be bavuga, agasanga nta wakwanga ibiryo ngo ni uko atwite. Ati “Abavuga ko ari ukwigiza nkana ntibarahurwa ngo bumve uko bimera. Icyo nakubwira ni uko ari uburwayi nk’ubundi.”
Muganga ati ’guhurwa si ko bose bibabaho
Dr Stephen Rulisa, umuganga w’inzobere mu kuvura abagore (gynécologue), yatangarije IGIHE ko impinduka ziba ku mugore utwite zo guhurwa no kurarikira ibintu bitandukanye biterwa n’uko imisemburo y’umuntu imeze.
Ati “Impinduka ziterwa n’imisemburo (hormone); ariko na none si zimwe ku bagore bose kimwe n’uko atari ihame ko abagore bose batwite bahurwa. Ikindi kandi niba umugore yarahuzwe ku nda ya mbere, ntibivuze ko no ku nda ya kabiri azahurwa. Umukobwa utwaye inda atabana n’umugabo nawe agira ziriya mpinduka ahubwo ni uko agerageza kuzihisha.”
Dr Rulisa yakomeje avuga ko impinduka ziba mu mubiri w’umugore utwite ari nk’iziba ku bagore bakoresha imiti mu kuboneza urubyaro, aho umwe ashobora kubyibuha, undi akananuka cyangwa se umwe akabura imihango undi akagira imihango ihoraho.
N’ubwo hari ibyo abagore batwite bahurwa, hari n’abagira ibyo bararikira cyane kurusha ibindi, bamara kubyara bagasubira kubaho uko byari bisanzwe.


text:
Niba Muri Bibiriya hariho ubuhanuzi buhamya ku cyahanuwe neza neza mu bijyanye n'igihe n'amatariki, ubu buhanuzi bwa Daniel buri mu bwa mbere butangaje. Abari babufite mbere ya Yesu ntibabwitayeho, naho ubundi ntibaba baratunguwe no kuza kwa Messiya (Yesu).
Aya magambo agaragara ku mirongo 24-27 y'igice cya 9; yazanywe na Marayika Gaburiyeli ari igisubizo cy'isengesho rirerire Daniel yari amaze gusenga yingingira ubwoko bwe guhera ku murongo wa 1. MArayika ubwe yabwiye Daniel ati "ubu nzanywe no kukungura ubwenge...... nuko rero iri jambo uritekereze cyane, umenye n'ibyo weretswe." (Daniel 9:22-23). Ni nkaho Marayika Gaburiyeli ubwe yari azi neza uburemere bw'ibwo yari agiye guhishurira Daniel.
Icyanditswe kidushishikaje muri iyi nyigisho, ni ikiboneka ku murongo wa 25 "Uhereye igihe bazategekera kubaka i Yerusalemu bayisana kugeza kuri Mesiya Umutware, hazabaho ibyumweru birindwi, maze habeho ibindi byumweru mirongo itandatu na bibiri......." . Ubu buhanuzi bwahanuraga ikintu gikomeye cyagombaga kuzaba nyuma y'igihe runaka....(Tugiye kubisobanura).
kugirango dusobanukirwe neza n'ubu buhanuzi, biradusba kwigana ubushishozi ingino 3:
1) Uhereye igihe bazategekera kubaka i Yerusalemu bayisana: Iyi ni intangiriro (starting point cyangwa point de depart). Ese iri tegeko ryatanzwe ryari? Igihe ubu buhanuzi bwazaga, Yerusalemu yari yarasenywe n'umwami Nebukadinezari. Mu mwaka wa 587 mbere ya Yesu ni bwo yashyize hasi Yerusalemu, asenya urusengero rwa Salomon, ndetse ajyana i Babuloni abayuda benshi ari imbohe, muri bo harimo Daniel na ba basore 3 b'inshuti ze Saduraka na Meshaki na Abedinego. Abayuda nubwo bajyanywe ari imbohe i Babuloni, bajyanye ibyiringiro ko amahererezo bazagaruka i Yerusalemu, cyane cyane ko bari banishingikirije ubundi buhanuzi bwari bwaratanzwe n'umuhanuzi Yeremiya bwavugaga ko bazamara mu buhungiro i Babuloni imyaka 70.
Igihe abayuda bari bakiri mu buhungiro i Babuloni, nk'uko bizwi mu mateka ndetse na Bibiriya ibivuga, ubwami bwa Babuloni bwaje kuneshwa n'ubundi bwami bw'abamedi n'Abaperesi. Abamedi n'Abaperesi bageze ku ngoma, bagiye basohora amategeko (Decrets) basaba ko Abayuda bajya gusana amatongo y'aho baturutse nk'uko tubisoma mu gitabo cya Ezira. Ayo mategeko ni aya akurikira:
- Muri 538 mbere ya Yesu, umwami Kuro yatanze itegeko ryo gusubira i Yerusalemu no gusana urusengero. iri tegeko ryatumye abayuda basaga 50,000 basubira i Yerusalemu mu gihe cy'umwaka umwe gusa. Ezira avuga ko banasubijeyo ibikoresho byahoze mu rusengero bigera ku 5,400. iri ritegeko ryari rigamije gusana urusengero gusa.
- Muri 519 mbere ya Yesu, umwami Dariyusi wa mbere Hystapes na we yatanze itegeko ryari rigamije kwemeza ibyo Kuro yari yavuze.
- Muri 457 mbere ya Yesu, umwami Aritazeruzi Itegeko rya 3 ryatanzwe n'umwami bari barahimbye longuemain. Iri tegeko ni ryo turi bufate nk'urufatiro, kuko ni ryo ryonyine ryategaekaga gusana Yerusalemu nk'uko ubuhanuzi bwa Daniel bwabivugaga. (Ezira 7:25) Uhereye hano. umwanditsi w'igitabo cya Ezira yarekeye aho kwandika mu rurimi rwo mu buhungiro (Icyarameya), atangira kwandika mu rurimi rw'iwabo (igiheburayo), bisobanura ko igikora cyo gusana cyari gitangiye, atari mu mazu gusa ahubwo no mu muco wabo nyiriiziba. Uyu mwaka wa 457 mbere ya Yesu rero, ni wo mwaka ubuhanuzi bwa Daniel butangirira kubarwa.
2) Hazabaho ibyumweru birindwi, maze habeho ibindi byumweru mirongo itandatu na bibiri.
Nyuma y'itegeko tuvuze haruguru kugeza kuri Mesiya, Daniel yari yarahanuye ko hazacamo ibyumweru 69. Ibi yumweru 69 bya Daniel, bigomba gufatwa mu buryo bw'ubuhanuzi kandi bigasobanurwa mu buryo bw'ubuhanuzi. Twifashije Bibiriya, reka tubanze dusobanure neza uko umunsi ufatwa mu buryo bwa gihanuzi. UMUNSI 1 = UMWAKA 1. Ingero ni nyinshi ntitwazandika zose
- Imana ibwira Ezekiyeli iti "...umunsi wose nawukunganyirije n'umwaka 1" Ezekiyeli 4:6
- Mu gitabo cyo kubara, Imana ibwira Abisirayeli iti: "Nk'uko iminsi ingana mwatatiyemo icyo gihugu uko ari mirongo ine, umunsi uzahwana n'umwaka. Ni yo muzamara muriho igihano cyo gukiranirwa kwanyu kwinshi uko imyaka ari mirongo ine....."( Kuva 14:34).
Ibi byumweru bya Daniel rero, kuko byavuzwe mu mvugo ya gihanuzi, bigomba gusobanurwa hakurikije ihame tuvuze haruguru. Ibyumweru 69 = iminsi 483 = Imyaka 483. Muri make, mu mvugo itajimije, kuva igihe itegeko ryo gusana yerusalemu ryatangiwe kugera kuri Mesiya, hagombaga gucamo imyaka 483
3) Kugera kuri Mesiya
Ibisigaye biroroshye. Uhereye mu mwaka wa 457 mbere ya Yesu, ukabara imyaka 483, birakugeza neza neza ku gusohora k'ubuhanuzi bwa Daniel, "kugera kuri Mesiya". Mesiya ni inde? Iri jambo Mesiya ni igiheburayo, rivuga Christos mu kigereki, cyangwa oint mu gifaransa, cyangwa anointed mu cyongereza. Yesu atangira umurimo wo kwigisha, yabatijwe mu mzi menshi, Umwuka wera aramumanukira. Bibiriya ivuga ko ibi byabaye mu mwaka wa 15 w'ingoma ya Kayizari Tiberiyo, (Luka 3:1). Uyu mwaka wa 15 ugwa neza neza mu mwaka wa 27 nyuma y'ivuka rya Yesu. N'ubuhanuzi bwa Daniel, imyaka 483 uhereye mu mwaka wa 457 mbere ya Yesu, bugwa neza neza mu mwaka wa 27 nyuma y'ivuka rya Yesu, ariwe Mesiya, cyangwa "Uwasizwe", nk'uko we ubwe yabyivugiye ubwo yinjiraga mu rusengero ati "Umwuka w'Uwiteka ari muri jye, Ni cyo cyatumye ansiga...."
Muri Bibiriya harimo ubuhanuzi bwinshi bwerekeye kuri Yesu. Bamwe bahanuriye aho yagombaga kuvukira, abandi bahanuye umurimo yagombaga gukora, abandi bahanuye imibabaro yagombaga kubabazwa, abandi bahanuye urupfu rwe, ariko Daniel ni we wenyine ufite umwihariko wo guhanura igihe Yesu yagombaga kubonekera ko ari we Mesiya.
Ushobora no gusoma igisubizo cyatanzwe ku kibazo kibaza kiti Yesu yavutse mu wuhe mwaka, apfa mu wuhe mwaka?
Murakoze, Imana ibahe umugisha.


text:
Hari abo usanga barazanye iminkanyari, abandi bafite uruhara, uruhu rwarakobanye ariko burya ngo bamwe baba babigizemo uruhare runini uretse ko hatakwirengagizwa n’ababikomora ku ruhererekane rwo mu miryango bavukamo.
Urubuga Elcrema rwagaragaje ibintu umunani umuntu ashobora gukora buri munsi bigatuma agaragara nk’ushaje n’iyo yaba ari muto mu myaka.
1.Kumara igihe kinini uri ku zuba
Kumara umwanya munini ku zuba, bigira ingaruka ku ruhu, ugasanga uruhu rwarakanyaraye ndetse no ku gahanga haje iminkanyari kubera izuba ryinshi.
2. Kudasinzira neza
Hari ingaruka nyinshi ziterwa no kubura ibitotsi no kutabona umwanya uhagije wo gusinzira. Bitera kwiyongera ibiro, umuvuduko w’amaraso, imikorere idahwitse y’ubwonko, ugatangira kumva ko ushaje mu mitekerereze n’imikorere.
3. Kudakora imyitozo ngororangingo
Iyo ubaho udakora imyitozo ngororangingo, uba urimo kwishajisha vuba kandi birushaho kuba bibi iyo umuntu agenda akura. Iyo ukuze usanga nta mbaraga ufite bitewe n’uko utamenyereje imitsi yawe ndetse n’umubiri ngo uhorane itoto.
Abakora imyitozo ntibapfa gusaza, usanga n’iyo bafite imyaka myinshi imisazire yabo iba itandukanye n’iy’abandi bakuze badakora siporo.
4. Guhora wumva umuziki ukoresheje ‘écouteur’
Abantu benshi cyane urubyiruko bakunda gukoresha écouteur bumva umuziki; ibi bishobora gutuma amatwi yangirika.
Akenshi iyo bimaze igihe kinini mu gihe runaka ukumva umuntu arakubwira ngo ntabwo akibasha kumva bitewe n’ingaruka z’utwo dukoresho. Uwo na we aba ashaje imburagihe kandi ari we wabyikururiye.
5. Gukunda isukari nyinshi
Isukari nubwo iryohera burya ni uburozi, hari abatabimenya bakayihata mu buryo bukomeye kandi ibagiraho ingaruka mu kwangiza uruhu no gukurura indwara zimwe zitanakira.
Iyo isukari yangije umubiri wawe ingaruka zo kugira uruhu rushaje utangira kuzibona guhera ku myaka 35. Kandi si ibyo gusa kuko biba byaranakuruye indwara nyinshi zishobora kuguhitana isaha n’isaha.
6. Kwitera umunaniro ukabije
Umunaniro ukabije no gusaza biragendana, uko ugira umunaniro ukabije, niko uburyo ugaragara inyuma bwerekana ko ushaje cyane.
Umunaniro ukabije wongera imisemburo yitwa Cortisol na norepinephrine itera umuvuduko ukabije w’amaraso ikanagabanya ubudahangarwa bw’umubiri, ukajya urwaragurika cyane.
7. Kutaganira n’inshuti n’abo mu muryango wawe
Iyo uganira n’abo mu muryango wawe ndetse n’inshuti, mwumva ibintu kimwe bigatuma uhorana itoto, wishimye, iyo ibyo bitabaho umera nk’uri mu bwigunge.
Abahanga bavumbuye ko kugirana ibiganiro n’abawe cyangwa inshuti birinda indwara yo kwiheba, bigafasha umuntu kuramba kandi bikamurinda kugaragara nk’ushaje igihe akiri muto.
8. Kutarya imbuto n’imboga
Imbuto n’imboga birunganirana mu gutuma umuntu agaragaza itoto, ibaze rero uburyo uba wiyangiza iyo ibyo byombi utabifata inshuro nyinshi.


text:
Gakenke: Basanga imihigo ikwiye kuba iya buri wese
Ubuyobozi bw’umurenge wa Gakenke mu karere ka Gakenke bwamurikiye abaturage imihigo ya 2015-2016 maze nabo baboneraho guhiga ibyo bazakora.
Nyuma y’uko akarere ka Gakenke kaje kumwanya wa nyuma mu mihigo ya 2014-2015 hafashwe ingamba zikomeye zirimo no kumurikira abaturage imihigo y’ibyifuzwa kuzakorwa kuko aribo banyirayo maze nabo bakagira uruhare mu mihigo ibakorerwa.
Nubwo akarere ka Gakenke kari kabaye akanyuma mu mihigo y’umwaka ushize ariko umurenge wa Gakenke wari wabaye uwa mbere mu mirenge igize kano karere ukaba arinawo wabimburiye iyindi mu gikorwa cyo kumurikira abaturage imihigo
Umunyamabanga nshingwabikorwa w’umurenge wa Gakenke Bisengimana Janvier avuga nubwo ari kunshuro ya mbere habaye igikorwa cyo kumurikira abaturage imihigo ariko bagiye kubigira umuco kuburyo bizajya bikorwa buri nyuma y’amazi atatu mu tugari na nyuma y’amezi atandatu ku murenge herekanwa ibyagezweho
Bisengimana kandi akomeza avuga ko bizabafasha kugirango abantu barusheho kumva ko imihigo ariyabo
Ati “ bikaba bizadufasha kugirango tumve ko imihigo ari iyacu batazongera kuvuga ngo imihigo niya mayor, na gitifu cyangwa umukuru w’umudugudu, ntabwo bikiri byo ahubwo twe twabihinduye imihigo nuy’urugo, nuy’umuryango, imihigo niya buri wese niyo mpamvu twayishize hano imbereâ€
Abaturage bakaba bahigiye imbere y’umukuru w’umudugudu nabo bahigira imbere y’abanyamabanga nshingwabikorwa b’utugari hanyuma ab’utagari nabo bahigira imbere y’umunyamabanga nshingwabikorwa w’umurenge
Umuyobozi w’akarere ka Gakenke Nzamwita Deogratias yashimiye ubuyobozi bw’umurenge wa Gakenke ndetse n’abaturage kubera agashya bashize mu mihigo kuko mu mihigo yakorwaga bitabagaho kuburyo n’abazaga gusuzuma imihigo bageraga mu baturage abaturage babazwa bakavuga ko batayizi
Ati “turabashimira cyane kubera agashya mwashize mu mihigo ubundi mu mihigo twakoraga ntabwo iyi nkera y’imihigo yabagaho, ndetse n’abazaga gusuzuma imihigo bazaga bagera mu baturage bakavuga ko imihigo batayizi bigatuma n’amanota ahagendera. Ubu rero aka gashya mwakoze kagiye kuba iteka muri aka karereâ€
Uyu muhango ukaba wanaranzwe no gutangira mituweri abaturage 163 hamwe n’inka zagabiwe imiryango 31.


text:
ISOMO RYA MBERE
Isomo ryo gitabo cy’Umuhanuzi Ezekiyeli (Ezk 24, 15-24)
15Uhoraho ambwira iri jambo ati 16“Mwana w’umuntu, dore ngiye kukugwa gitumo nkwambure uwashimishaga amaso yawe, ariko rero ntuzaboroge, ntuzarire cyangwa ngo usuke amarira. 17Uzaganye bucece, ntuzajye mu cyunamo nk’uwapfushije; ahubwo uzatamirize igitambaro cyawe mu mutwe, wambare inkweto zawe mu birenge; ntuzipfuke ubwanwa kandi ntuzarye umugati uzaniwe n’abaturanyi.” 18Nabwiraga rubanda mu gitondo, nuko nimugoroba umugore wanjye arapfa, maze bukeye bw’uwo munsi mbigenza uko nari nategetswe. 19Nuko rubanda barambaza bati “Mbese ntiwadusobanuriza icyo ibyo ukora bishaka kuvuga ?” 20Ndabasubiza nti “Uhoraho yantegetse kubwira umuryango we Israheli nti 21‘Nyagasani Uhoraho aravuze ngo : Dore ngiye guhindanya Ingoro yanjye, yo yabateraga kwiratana imbaraga zanyu, ikaba ibyishimo by’amaso yanyu n’amizero y’imitima yanyu, maze abahungu banyu n’abakobwa banyu mwatereranye bazicishwe inkota. 22Ubwo rero namwe muzigana Ezekiyeli: ntimuzipfuka ubwanwa, ntimuzarya umugati muhawe n’abaturanyi, 23muzagumana ibitambaro byanyu mu mutwe n’inkweto zanyu mu birenge, ntimuzaboroga kandi ntimuzarira. Muzacika intege kubera ibicumuro byanyu, buri muntu aganye kubera ibyago bya mugenzi we. 24Ezekiyeli azababera ikimenyetso, naho mwebwe muzakora nk’ibyo yakoze. Nuko igihe ibyo bizaba byabaye, muzamenye ko ndi Nyagasani Imana.’ ”
INDIRIMBO (Ivugururamategeko 32, 6ac.18, 19-20ab, 21)
Inyik/ Mana, Mubyeyi wacu, twarakwibagiwe !
Mbe bwoko bw’ibipfapfa, mbe bwoko bw’abanyabwenge buke !
Uhoraho si we so wakubyaye, si we wakuremye ?
Urutare ukesha kubona izuba ntukirwitaho,
wibagiwe Imana yakubyaye.
Ibyo Uhoraho yiboneye byamuteye kuzinukwa :
abahungu be n’abakobwa be baramurakaje.
Nuko aravuga ati “Ngiye kubahisha amaso,
nzarebe iherezo ryabo uko rizamera.
“Bambangikanyije n’ibitari Imana nyakuri,
barandakaza bayoboka ibigirwamana by’amanjwe bishakiye.
Nanjye nzababangikanya n’ikitari umuryango nyakuri,
mbagirire nabi nkoresheje ihanga ritagira ubwenge ! ”
IBANGONDIRIMBO RIBANZIRIZA IVANJILI (Mt 5, 3)
Alleluya Alleluya.
Hahirwa abakene ku mutima,
kuko Ingoma y’ijuru ari iyabo.
Alleluya.
IVANJILI
+ Matayo (Mt 19, 16-22)
Muri icyo gihe, 16umuntu yegera Yezu aramubwira ati “Mwigisha, ngomba gukora iki cyiza kugira ngo ngire ubugingo bw’iteka ?” 17Yezu aramusubiza ati “Utewe n’iki kumbaza ikiri cyiza ? Umwiza ni umwe gusa. Ariko niba ushaka kugera mu bugingo, kurikiza amategeko.” 18Undi aramubaza ati “Ni ayahe se ?” Yezu ati “Ntuzice, ntuzasambane, ntuzibe, ntuzabe umushinjabinyoma, 19jya wubaha so na nyoko, kandi jya ukunda mugenzi wawe nk’uko wikunda.” 20Uwo musore aramubwira ati “Ibyo byose ko nabikurikije, ni iki kandi nshigaje ?” 21Yezu aramubwira ati “Niba ushaka kuba intungane, genda ugurishe ibyo utunze, ibivuyemo ubihe abakene maze uzagire ubukungu mu ijuru; hanyuma uze unkurikire.” 22Umusore yumvise iryo jambo agenda ababaye, kuko yari atunze ibintu byinshi.


text:
Musomyi, Muhinzi mworozi, ushobora kuba warashakaga kumenya byinshi ku bijyanye n’ubuhinzi bw’insina ya Kamaramasenge, akamaro kayo, ibisabwa mu buhinzi bwayo, imiterere n’uburyo bategura umurima bayihingamo, uko yafatwa igihe iri mu murima, ifumbire ikenera cyane, indwara zifata iyi nsina, uko zirindwa n’ibindi.
Ku bafite ibibazo nk’ibyo reka tubasubize twifashishije igitabo cyitwa “Imfashanyigisho ku buhinzi bwa Kamaramasenge, Inanasi na Marakuja” igitabo cyasohotse muri Nyakanga 2009 ku bufatanye bwa Minagri (Ikigo cyayo gishinzwe guteza imbere ubuhinzi bw’imbuto,imboga n’indabyo”RHODA” ubu cyagiye muri NAEB),PASNVA ndeste na Empowering Development.
Ibiranga Kamaramasenge
Kamaramasenge ni insina izwi ku izina rya gihanga rya “Musa paradisiaca. Iyi nsina ikaba iri mu nsina zikunzwe ku isi kubera uburyohe bw’imineke yayo. Irangwa no kugira amabere matoya afite uburebure buri hagati ya 8cm na 12cm n’uburemere buri hagati ya 60g na 80g.
Imineke yayo iraryohera kurusha indi mineke yose. Izi nsina ziri mu bwoko bw’insina 300 zihingwa ku isi. Iki gihingwa ni kimwe mu byinjiza amafaranga y’amahanga mu Rwanda.
Ikaba ikunze guhingwa mu Rwanda ndetse no ku isi. Kubera uburyohe bwayo ndetse n’uko yinjiza amafaranga menshi biyitera kuba mu nsina zihingwa cyane mu Rwanda.
Imiterere y’ubwoko bwiza bwa Kamaramasenge
Kamaramasenge yamamazwa ni « Musa paradisiaca », irangwa no kuba ifite imineke ya 8cm-12cm n’uburemeremere buri hagati ya 60g na 80g.
Uko imibyare ya Kamaramasenge yo guterwa igomba kuba imeze
Imibyare yo gutera igomba guturuka ku rutoki rwa Kamaramasenge rutarwaye kandi rwera neza. Igomba kuba isongoye hejuru ifite inguri nini,imizi n’ibitaka byavanyweho kandi ifite uburebure buri hagati ya 80cm na 150cm. Imibyare igomba kubanza gutunganywa kugira ngo idakwirakwiza indwara.
Ibi bigakorwa icishwa mu mazi yabize nibura amasegonda 30. Kugeza ubu hariho uburyo butandukanye bwo gutubura imibyare : hariho uburyo busanzwe,aho insina itanga imibyare, hariho ugukata umutima w’insina kugirango inguri itange imibyare myinshi, hari n’uburyo bwo gutubura imibyare muri Pipiniyeri. Kuri ubu hasigaye hakoreshwa imibyare yakorewemuri Laboratwari kugirango hirindwe indwara.
Ese hasabwa iki mu buhinzi bwa Kamaramasenge?
Kugira ngo ubuhinzi bwa Kamaramasenge bushobore gutanga umusaruro wifuzwa, hagombye kwitabwa kuri ibi bikurikira:
Duhereye ku miterere y’ikirere Kamaramasenge yishimira ahantu haboneka imvura ku gipimo kiri hagati ya milimetero 1500 na 2500 mu mwaka,ikagwa igihe cyose mu mwaka cyangwa mu gihe kinini cy’umwaka.
Icyakora haramutse hariho uburyo bwo gucunga amazi y’imvura iboneka neza,Kamaramasenge ishobora no guhingwa no mu Turere tugira imvura iri hagati ya mm 900 na mm 1000.
Ubushyuhe muri rusange insina za Kamaramasenge zikunda ahantu hari ubushyuhe buri hagati ya Dogere Serisiyusi 24 na 27 ariko butari munsi ya Dogere 14 mu mwaka.
Ku cyerekeranye n’ubutumburuke ,iyi nsina ikura neza hagati ya metero 0 na metero 1800 hejuru y’inyanja. Ubutumburuke burenze1800m ntibuberanye na Kamaramasenge kuko ubukonje butuma iyi nsina idakura neza.
Ku kijyanye n’ubutaka yaterwamo, iyi nsina ikunda ahantu hari ubutaka bw’ibimba buvanze n’imborera,buhitisha amazi neza kandi bufite ubusharire buri hagati ya 5 ,6 na 7,5 kugirango itange umusaruro mwiza.
Imyunyu nka Azote na Potasiyumu ikenerwa ku bwinshi kugira ngo ubone umusaruro uhagije wa Kamaramasenge. Mu Rwanda, Kamaramasenge yera hose ariko cyane cyane mu murambi no mu mukenke w’Iburasirazuba.
Ibisabwa ku mirima igiye guterwamo insina
Umurima ugomba kuba urwanije isuri,uhinze neza,ugomba kuba waracukuye imyobo kandi umurima uterwamo imibyare ya Kamaramasende ni byiza kuba uzitiye. Mu gutunganya umurima hagomba kwitabwa kuri ibi bikurikira:
Ubuhaname (pente): izi nsina ntizikunda ahantu hahanamye cyane Biba byiza iyo idahinzwe ahadahanamye cyane cyangwa mu kabande.Iyo hahanamye ntizikura neza kubera ko ubutaka aba ari buke bitewe n’isuri.
Ndetse n’iyo wafata ingamba zo kurwanya isuri,urugero nko guca imiringoti( keretse uciye amaterasi) igihe kamaramasenge itanga umusaruro kiragabanuka.
Ni ngombwa kandi gutunganya uwo murima ugiye guteramo insina kugirango ibyatsi bibi bitazicura urumuri,imyunyungugu,n’amazi.
Ibiti: Niba umurima ukingirijwe n’ibiti,bigomba gutemwa kuko bikingiriza insina ntizibone umucyo cyane cyane iyo ibiti byegeranye.
Gutegura imyobo no gutera: Ni byiza guhinga Kamaramasenge ahantu itigeze ihingwa kuko nta ndwara ziba ziri mu butaka kuko zimwe mu ndwara za Kamaramasenge nka Fizariyote zishobora kumara imyaka igera kuri 50 mu butaka.
Mu gucukura imyobo har’igihe uyicukura mu rutoki rusanzwe ushaka gushyira insina aho zitari cyangwa gusimbura izidatanga umusaruro. Ni bibi cyane kongera insina za Kamaramasenge mu rutoki rwafashwe na Kirabiranya (BXW) n’ururimo udukoko twinshi twibasira insina.
Gucukura imyobo: Hagati y’umurongo n’undi hagomba buba intera ya 3m, no hagati y’umwobo n’undi hagomba gushyirwa imambo kandi naho haba hari 3m. Mu murima nibura wa Hegitari 1 hagomba kuba imyobo 1111.
Imirongo igomba kuba igororotse niba umurima uri ahantu harambitse kugirango urumuri rw’izuba rubashe kwinjira mu rutoki neza.Ariko kandi niba umurima uri ahantu hahanamye, imyobo igomba gucukurwa ikurikiye imiringoti kugirango urwanye isuri. Imyobo iterwamo Kamaramasenge igomba kuba ifite Santimetero 80 z’ubujyakuzimu na santimetero 100 z’ubugari kugirango inguri zitazaba ndende (inguri ishobora kuzamuka ikanama hejuru y’ubutaka).
Gucukura imyobo ifite ubujyakuzimu burenze cm 80 z’ubujyakuzimu byahenda kandi ntacyo byaba bimaze. Icyakora mu butaka bwiza (buseseka) ushobora gucukura imyobo ifite ubujyakuzimu n’umurambararo bya cm60-60.
Mu gihe cyo gucukura imyobo uzateramo ,itaka ryo kuri cm30 zo hejuru rishyirwa ku ruhande hanyuma n’irya cm 30 zo hasi zigashyirwa ku rundi ruhande. Imyobo icukurwa nibura amezi abiri ngo kamaramasende ziterwe kandi igashyirwamo ifumbire iboze neza iri hagati ya kg20-30 muri buri mwobo. Ibyo bikorwa habura ukwezi 1 ngo igikorwa cyo gutera gitangire.
Uburyo bwo gufumbira
Mu gufumbira hakoreshwa kg 20-30 z’ifumbire y’imborera ,amabase 3 cyangwa 2 iboze neza mu mwobo umwe,hongerwamo 125g za NPK17.17.17 cyangwa 125 za Ire mu gihe cy’itera.
Nyuma iyo Kamaramasenge zimaze amezi 3 zitewe , ifumbire yongera gushyirwa ku nsina igashyirwa ku muzenguruko w’insina muri cm 60 mu gaferege katari karekare kugirango imizi y’insina itangirika. Ifumbire ishyirwa ku nsina rimwe cyangwa kabiri mu mwaka mu gihe cy’imvura.
Imibyare igomba kuva mu rutoki rudafite indwara cyangwa hagakoreshwa iy’abatubuzi basanzwe batubura insina z’indobanure.Ni ngombwa kwirinda gutera imibyare ifite amakoma magari.
Bene iyo mibyare ntiba ifashe ku nguri ya nyina neza,bityo ntiba ifite inguri zikuze bihagije (irimo ibivumbikisho ) ku buryo bizayifasha ikavamo insina nziza zifite ingufu zimaze guterwa.Iyo mibyare myiza irangwa n’udukoma tureture kandi ifashe ku nguri ya nyina neza.
Iyo umaze gutoranya imibyare yawe ,igombwa gutemwa muri cm 15 uturutse ku nguri kugirango kuyitera byorohe. Ni ngombwa gukuraho amashanya ku nguri n’imyobo yose y’ahacukuwe ibivumvuri.
Gutunganya iyi mibyare bigomba gukorerwa mu rutoki ikuwemo.Umaze gutaha ushobora kwinika imibyare yawe mu mazi ashyushye afite Dogere 500 ikamaramo iminota 20 cyangwa ukayinika mu mazi yatuye ikamaramo amasegonda 30 cyangwa ukayinika mu miti yica udukoko twaseseye mu nguri. Iyo mibyare igomba guterwa mu gihe kitarenze icyumweru kugirango izafate neza.
Igihe cyo gutera imibyare
Kugirango imibyare nayo ikure neza,igomba kubona amazi ahagije mu mezi 3 cyangwa 4 akurikira guterwa kwayo. Niyo mpamvu yakagombye guterwa igihe cy’imvura kigitangira ni ukuvuga mu ntangiriro y’umuhindo kuko imibyare ikenera amezi 4 y’imvura kugira ngo izabashe kwihanganira kubaho itabona imvura. Ni ukuvuga ko zigomba guterwa hagati ya nzeri n’ukwakira.
Mu gihe ifumbire ishyizwe mu mwobo igihe cyo gutera,itaka ryo hejuru rivanze n’ifumbire iboze neza kandi ihoze ribanza mu mwobo. Nyuma ugashyiramo umubyare maze ugatwikiriza itaka ryo hejuru ku nkombe. Ubutaha tuzabagezaho uko insina iteye yafatwa n’ibindi
source:umuhinzi.com
Kamaramasenge ni insina isaba umuhinzi wayo kuyitaho
Shyiraho Igitekerezo!
Subscribe to: Post Comments (Atom)


text:
Urwenya-“Nagezeyo amahoro”
“Nagezeyo amahoro”
Umugabo yagiye muri hoteri asangamo mudasobwa (computer) ahita yihutira kwandikira umugore we yari yasize mu rugo ubwo yajyaga mu
rugendo rw’akazi.
Agiye kurwohereza yibeshyaho gato e-mail y’umugore we ayohereza ku mugore wari wapfushije umugabo uwo munsi.
Uwo mugore wari wapfushije umugabo yabaye akiva gushyingura umugabo we nawe yihutira kujya kuri mudasobwa yibwira ko wenda hari abo
mu muryango we baba bamwandikiye bamusaba kwihangana, ariko akimara gusoma ibaruwa ya mbere ahita yikubita hasi. Maze umuhungu we aje amukurikiye asanga kuri mudasobwa hariho ibaruwa igira ati :
Ku mugore wanjye nkunda cyane,
Impamvu : Nagezeyo amahoro
Ndabizi ko bigutangaje kubona iyi baruwa kuko utakekaga ko nabona uko nkwandikira ariko nasanze ino naho basigaye bafite za mudasobwa. Kandi bemerera abantu kwandikira abakunzi babo. Ubu tuvugana maze akanya gato ngezeyo, banyeretse icyumba nzabamo, gusa
irungu riranyishe ngiye kukwitegura nawe ejo uzaze, ndizera ko uzabona abaguherekeza nk’uko nanjye mwamperekeje, bizu ni ahejo.
Uzagire urugendo rwiza.
Shyiraho Igitekerezo!
Subscribe to: Post Comments (Atom)


text:
Mubuga i Karongi, Amajyepfo
– Mukecuru ufite imyaka ingahe? – 72. Navutse Rudahigwa yima. – Ubwo wateze amasunzu rero? – Cyane rwose. Nkiri umukobwa. Nashyingiwe mfite imyaka 15. Banshyingira ku mugabo wari warapfuye ijisho ntanabizi. Namubonye yambaye ikintu gipfutse mu maso nuko barampeka mu ngobyi ngeze ku mugezi baratereka ndambuka. Ngeze hirya bongera baranterura. – Ino mu Bisesero se?
– Oya. Ndi uwo ku Ntenyo.
– Ahakomoka Mirenge w’umutunzi numva? – Uwo nyine. – Komeza umbwire ibya kera. Ndi kumva ntacyo nzi na gato.
– Ibya kera byari bibi wa mwana we. Amajyambere ni meza. Ubu umugabo arakurambagiza, washima ukemera utashima uti hoshi naho kera… iyo bamenyaga ko ugiye gushyingirwa, abandi bakobwa baguhungishaga bakajya kuguhisha mu bihuru mukabayo mu marira nta kurya nta kunywa, mukamara iminsi. Nuko basaza bawe bakaza kugushakisha babaririza bakugeraho bakakujyana ngo ujye gusanga umugabo. – Wabaga umuzi?
– Reka da! Babaga baramukurangiye ukajya kubona byabaye. Nuko ukagera mu rugo bagutotobetse amavuta y’inka nijoro umugabo yashaka kugufata ukamwitaza ijoro ryose ngo jugujugu.
– Numva ngo nawe yabaga yisize ibitaka ku buryo bimatira.
– Oya. Ahubwo mu bindi byumba abandi basore babaga barikumviriza ukumva ngo “Nibikunanira turagukubita!”
– Hari uwo byananiraga se?
– Cyane! Mugakirana mukamara nk’icyumweru. Nibwo musaza wawe yazaga agacisha akembe muri ya masunzu bakabona kukogosha umutwe wose.
– Ibyo gukazanura se koko byabagaho?
– Byabagaho ariko si bose. Ubwo uwo munsi wo gutwikurura sobukwe akikubona yaguhaga inka. Akazagaruka ikindi gihe umugabo wawe adahari akaguha indi nka maze agakazanura.
– Umugabo yabimenya se?
– Agakora iki se? Ko yabaga yabonye inka. Ahubwo nuwavugaga bamucaga mu muryango. Ikindi iyo wabengaga umugabo wanyu baragusendaga.


text:
Imyubakire izajya igendera ku mahame yo kurengera ibidukikije
Ikigo nyarwanda cy’abakora ibishushanyo by’inyubako (RIA) kigiye gutangiza ku mugaragaro ihuriro ry’abubatsi b’inyubako zujuje ubuziranenge (RWAGBO).
Iri huriro risanzwe ririho, ariko rikazatangizwa ku mugaragaro mu nama igiye kuba ku ncuro ya kane izahuza abahanga mu gukora ibishushanyo by’inyubako, izabera i Kigali taliki ya 22 na 23 Ugushyingo 2016.
Iri huriro rizaba rishinzwe kugenzura ko imyubakire igendera ku bipimo mpuzamahanga byo kurengera ibidukikije, dore ko mu Rwanda ikirere ahanini gihumanywa n’inyubako nk’uko Kayumba Eudes, umuyobozi mukuru wa RWAGBO, abyemeza.
Yagize ati “Ubushakashatsi bwerekana ko ibirenga 50% by’ibihumanya ikirere mu mijyi yo mu Rwanda cyane cyane Kigali bituruka ku nyubako.
Ni yo mpamvu tugomba kugira icyo dukora hakiri kare kandi tuzi ko kubihagarika bishoboka”.
Kayumba avuga ko ibikoresho bimwe na bimwe nk’ibizana ubuhehere mu nzu, ibikonjesha ibiribwa n’ibinyobwa, bimwe mu bikoresho byo kubaka nk’ibirahure abubaka basigaye bakunda kuzengurutsa inzu n’ibindi, bifite uruhare runini mu kwangiza ibidukikije.
Yongeraho ko n’inyubako zisanzwe zizapimwa, bakareba ibyo zibura kugira ngo zuzuze ibisabwa n’amabwiriza y’ubuziranenge bityo ba nyirazo basabwe kugira ibyo bazihinduraho.
Dr Kamiya Hakizimana, na we uri mu buyobozi bwa RWAGBO, avuga ko muri iyi gahunda harimo no kwita ku busitani.
Ati “Muri iki gihe abantu bubaka usanga bakunda gushyira ‘béton’ ahasigaye ntibibuke ko ibi ari byo bituma ubushyuhe bwiyongera.
Muri iyi myubakire ubusitani burimo ibyatsi n’ibiti bugomba guhabwa umwanya uhagije kuko bituma bwa bushyuhe bugabanuka n’ikirere ntigikomeze kwangirika”.
Iyi nama izitabirwa n’umuyobozi ukuriye Ikigo cy’ikihugu cyita ku bidukikije (REMA), uhagarariye Ikigo cy’igihugu gishinzwe imyubakire (RHA), n’abahanga mu myubakire bo mu gihugu cya Singapour.
Iki gihugu cyo ngo cyatangiye kubaka cyubahiriza aya mahame yo kurengera ibidukikije.
Abateguye iyi nama kandi bavuga ko izabera rimwe n’imurikagurisha ry’ibikoresho by’ubwubatsi bigendanye n’ibisabwa mu kurengera ibidukikije.
Ibitekerezo ( 1 )
Ariko se ubundi iriya myubakire yo gukikiza inzu yose ibirahuri yaje ite ko technology igaragaza neza by calculations to obtain area igomba kubonesha munzu cyangwa bikitwa amadirishya yo gutanga umwuka mwiza mu nzu.Nahubundi kuba ibyo birahuri bituma ikirere gishyuha ni ikintu cyumvikana kuko tous les rayons du soleil ziba refrechis kandi muruko guhindukira kwa za rayons zihura nizindi gutyo zikiyongeracyane.Ubwo rechauffement climatique ikaba itangiye ubwo. Kubigiramo inama abubaka yaba intabwe ikomeye cyane. Ariko nanone hashyirwaho ibyo birahuri abashoramari barabibwiwe sibo babyibwirije. Gusa byaringobwa kubihagarika, kuko ntirirarenga.


text:
Rukara: Imiryango 429 yabanaga mu buryo butemewe n’amategeko yasezeranye
Ubuyobozi bw’umurenge wa Rukara kuri uyu wa mbere bwasezeranyije imiryango 500 yabanaga mu buryo butemewe n’amategeko. Umunyamabanga nshingwabikorwa w’umurenge wa Rukara, Ngabonziza Bideri Vincent avuga ko gusezeranya iyi miryango ari gahunda yari yihaye y’uko nibura umwaka wa 2011 warangira abaturage bose bo mu murenge wa Rukara babana ku buryo bwemewe n’amategeko.
Ubusanzwe ngo mu miryango y’ababana batarasezeranye hakundaga kubaho ikibazo cy’ihohoterwa rikorerwa abagore n’abana mu miryango y’ababana mu buryo bunyuranyije n’amategeko.
Uretse iyi miryango yasezeranye kuri uyu wa mbere ngo haracyabarurwa indi miryango igera kuri Magana atatu nayo ibana itarasezeranye. Dusabe Gloriose uhagarariye inama y’igihugu y’abagore mu karere ka kayonza avuga ko ikibazo cy’ihohoterwa mu ngo z’ababana batarasezeranye kigenda kigaragara.
Yagize ati “Ibibazo bikunze kugaragara ahanini ni uko abadamu bavutswa uburenganzira ku mutungo, ugasanga umugabo agurishije isambu umudamu atabizi kubera ko azi neza ko batigeze basezerana ivanngamutungo, umudamu akaba ngo ntacyo yavuga bigatuma n’abana bahohoterwa kubera igenda ry’iyo mitungoâ€
Benshi mu basezeranye bavuga ko n’ubwo batari babanye nabi mu miryango ya bo ariko gusezerana bibaha icyizere kandi bakagira n’ishema ryo kwitwa abagore n’abagabo.
Muteteri Mediatrice, umwe mu basezeranye avuga ko ubuzima bwe bugiye kuba umunezero gusa. Yagize ati “Biranshimishije cyane…iyo utasezeranye n’umugabo wawe bakwita indaya na we bakamwita umusambanyi kandi muba mwabanje gusezerana mwebwe ubwanyu…Ubu nta muntu uzongera kunyita indaya cyangwa ngo yite umugabo wanjye umusambanyiâ€
Umurenge wa Rukara kugeza ubu ufite imiryango irenga igihumbi ibana ku buryo butemewe n’amategeko nk’uko umunyamabanga nshingwabikorwa w’uyu murenge abivuga. Avuga kandi ko afite umuhigo wo gusezeranya buri kwezi ababana ku buryo bunyuranyije n’amategeko.
Abasezeranye bakomoka mu tugari twa Rukara, Kawangire na Rwimishinya, twose tugize umurenge wa Rukara. Umunyamabanga nshingwabikorwa w’umurenge wa Rukara akaba avuga ko gusezeranya iyo miryango yose bizagabanya ibibazo by’ihohoterwa n’akarengane.
Â


text:
Ibaruwa y’Inteko Nyobozi
Mubwiriza w’Ubwami dukunda,
TEKEREZA uri umwe mu bagize umuryango wa Beteli y’i Brooklyn. Ni kuwa gatanu mu gitondo, tariki ya 2 Ukwakira 1914. Wicaye aho usanzwe wicara ku meza mufatiraho amafunguro ya mu gitondo, mutegereje ko umuvandimwe C. T. Russell ahagera. Mugiye kubona mubona umuryango w’icyumba mufatiramo amafunguro urakingutse, maze umuvandimwe Russell arinjira. Aratuje gato, maze nk’uko asanzwe abigenza, asuhuje abagize umuryango mu ijwi risusurutse ati “mwaramutse mwese?” Ariko aho guhita yerekeza aho yicara ku mutwe w’ameza, akomye mu mashyi maze atanga itangazo rishishikaje, ati “ibihe by’Abanyamahanga birarangiye, igihe cy’abami babo kirarangiye!” Usabwe n’ibyishimo kuko wari umaze igihe kirekire utegereje icyo gihe! Hamwe n’abandi bagize umuryango wa Beteli, mwakiriye iyo nkuru ishishikaje mukoma amashyi y’urufaya biratinda.
Ubu hashize imyaka myinshi uhereye igihe umuvandimwe Russell yavugiye ayo magambo ashishikaje cyane. None se ni iki Ubwami bwagezeho kuva icyo gihe? Bwageze ku bintu byinshi cyane! Yehova yakoresheje Ubwami, maze buhoro buhoro agenda yeza abagize ubwoko bwe kandi arabatoza, uhereye igihe bari ibihumbi bike cyane mu mwaka wa 1914 kugeza ubu babarirwa muri miriyoni indwi n’igice. Ni mu buhe buryo wungukiwe n’iyo myitozo?
Muri iki gihe dukunze kumva abavandimwe bacu bavuga bati “igare rya Yehova ryo mu ijuru rikomeje kujya mbere,” kandi ibyo ni ukuri. Ariko icyo tugomba kuzirikana, ni uko guhera mu mwaka wa 1914, igare ryo mu ijuru rigereranya igice kitagaragara cy’umuteguro wa Yehova, ryakomeje kujya mbere ryihuta cyane, kandi uzabyibonera nusoma iki gitabo ubyitondeye. Ababwiriza b’Ubwami bagiye bakoresha uburyo butandukanye kugira ngo bageze ubutumwa bwiza ku isi hose, hakubiyemo ibinyamakuru, ingendo zo kwamamaza ubutumwa bwiza, kwerekana amafoto, udukarita two kubwiriza, fonogarafe, radiyo na interineti.
Yehova yaduhaye umugisha mu murimo tumukorera, none ubu dushobora gusohora ibitabo by’imfashanyigisho za Bibiliya byiza cyane mu ndimi zisaga 670, tukabiha abantu bose nta kiguzi. Abakozi batarangwa n’ubwikunde bitangira kubaka Amazu y’Ubwami, Amazu y’Amakoraniro n’amazu y’ibiro by’ishami, haba mu bihugu bikize no mu bihugu bifite amikoro make. Kandi iyo habaye ibiza abavandimwe na bashiki bacu buje urukundo bihutira gufasha abari mu turere twibasiwe n’ibiza, bakagaragaza ko mu by’ukuri ari abavandimwe “mu gihe cy’amakuba.”—Imig 17:17.
Hari igihe abayobozi b’amadini n’abandi baturwanya bashyiraho “amategeko agamije guteza amakuba,” ariko kubona ukuntu incuro nyinshi iyo migambi yabo mibisha yatumaga “ubutumwa bwiza butera imbere,” bikomeza ukwizera.—Zab 94:20; Fili 1:12.
Duterwa ishema no kwifatanya namwe “bagaragu” bagenzi bacu. Muzirikane ko tubakunda cyane mwese. Dusenga dusaba ko ibiri muri iki gitabo byazagufasha kwishimira umurage wawe wo mu buryo bw’umwuka kuruta mbere hose.—Mat 24:45.
Tubifurije imigisha.
Turi abavandimwe banyu,
Inteko Nyobozi y’Abahamya ba Yehova


text:
Igiswahili cyatwegereje abavandimwe bo mu Karere - Perezida Kagame
Perezida Kagame yemeza ko kugira ururimi rw’Igiswahili nka rumwe mu ndimi zemewe n’amategeko mu Rwanda byegereje Abanyarwanda bagenzi babo batuye mu Karere k’Afurika y’Iburasirazuba (EAC).
Yabitangarije abitabiriye inteko rusange y’abadepite bagize inteko ishingamategeko y’Umuryango w’Afrurika y’Iburasirazuba, yatangiye imirimo yayo i Kigali kuri uyu wa mbere tariki 6 Werurwe 2017.
Yavuze ko iyi nteko itegerejweho gukomeza kubonera ibisubizo ibihangayikishije abatuye ibihugu bigize umuryango wa EAC. Yagize ati “Ibyo ni bibazo birebana n’uburinganire, kurengera uburenganzira bw’abana no kubahugurira ibirebana no kuboneza urubyaro.”
Yashimiye iyi nteko mu ruhare yagiye igira rwo gukuraho imbogamizi zitandukanye zagaragaraga muri uyu muryango, zigatuma intego zawo zitageraho.
Ati “Ubu abantu baratembera uko babyifuza, kuvugana hagati y’abatuye ibihugu byacu byaroroshye. Guhahirana n’ubucuruzi nabyo byaroroshye kandi turakataje mu kongera ingufu n’amashanyarazi ndetse n’ibikorwaremezo.”
Yavuze kandi ko kuba u Rwanda rwaratoye Igiswahili bizorohereza Abanyarwanda kwisanga no kwegerana n’abavandimwe bahuriye muri uyu muryango.
Iyi nteko ishinga amategeko izamara ibyumweru bibiri yiga ku ngingo zitandukanye ariko ikazibanda ku itegeko rigenga uburinganire n’iterambere ryabwo muri Africa y’Uburasirazuba, nk’uko byemerejwe mu nama ya EALA iherutse kubera Kampala muri Uganda.
Ibitekerezo ( 18 )
Sha mwambeshye kera too, ubu ngiye kwiga igiswayire maze ndebe ko muzongera kundagira. Nshimira President Kagame ukomeza gushaka ibyiza byatugirira akamaro.
Jye nari niyiziye rumwe rw’abanya gisenyi, ubu reka nze ntyaze ubwenge nige na ruriya ruvugwa mu bihugu bindi ndebe ko najya mvuga igiswayire nyacyo kabisa.
Ntago ari ubuhahirane gusa ahubwo tugiye no kunoza ubucuti hagati y’ibihugu byose, bityo gake gake tuzanagera ku bumwe bwa Africa.
Twarabyishimiye cyane ubu natwe nibura tuzamenya igiswayire, ubundi twajyaga dutinya no gutemberera mu bihugu duturanye bikivuga.
ibihugu byacu nibishyira hamwe, abayobozi bacu bagatahiriza umugozi umwe, abaturage bo muri aka karere tuzagera kuri byinshi cyane kuko aka akarere kacu gafite ubukungu bwihariye kandi bwinshi, bityo rero nimureke twunge ubumwe, turebe icyaduteza imbere, tube bamwe!
ubufatanye b’ibihugu bigize umuryango w’ibihugu by’iburasirazuba nibwo buzazamura abaturage bo muri aka karere mu nzego zitandukanye, yaba ari mu bukungu cyangwa se mubuhahirane banatezanya imbere! Perezida Kagame amaze kugeza byinshi ku banyarwanda kandi ibyiza biri imbere!
nanjye gahunda y,igiswahili ndayishigikiye,izatuma twiteza imbere tugera muri EAC nta nkomyi
Nkunda ko Perezida wacu areba kure kuko kugirango abanyarwanda babashe kwinjira neza muri EAC no kwibona uyu muryango bizaba byiza bumva ururimi ruvugwa muri uno muryango (akerere)
nibyo komo igiswahili cyatwegereje abavandimwe , ndibuka tukiga umuntu yibaza ese buretse kukigisha ubu kizarenga kuri ibi kiba cyamfasha byisumbuyeyo? none president wacu aduhaye andi mahirwe adufunguriye undi muryango mwiza wo kukinyuzamo, dore ibyiza byo kugira umuyobozi ukunda abaturage ayobora
Ururimi rw’ igiswahili kizadufasha cyane kurushaho kwibona mu muryango wa Afurika y’ iburasirazuba
amahirwe meza cyane ku rwaruka rw’abanyarwanda , dore ikiza cyo kugira ubuyobozi bureba kure bukamenya icyo umuturage akeneye kandi akwiye
aya ni amahirwe urubyiruko tutagakwiye kwitesha tuba duhawe n’ubuyobozi bwiza bwacu dufite , numura kumenya neza igiswahili nta mupaka uzaba ufite rwose hose uzaba ubasha kuba wahakora , thanx to Our President


text:
ISOMO RYA MBERE
Isomo ryo mu gitabo cy’Umuhanuzi Izayi (Iz 38, 1-8)
1Muri iyo minsi, Hezekiya afatwa n’indwara ya simusiga. Umuhanuzi Izayi mwene Amosi aza kumureba, maze aramubwira ati “Uhoraho aravuze ngo, ‘Raga abo mu rugo rwawe kuko ugiye gupfa, utazakira.’” 2Hezekiya yerekeza amaso ku rukuta, asaba Uhoraho agira ati 3“Ndagusabye, Uhoraho, ibuka ko nagenze imbere yawe n’umurava mwinshi kandi n’umutima utunganye, ngakora ibigushimishije.” Nuko Hezekiya asuka amarira menshi cyane.
4Nuko Uhoraho abwira Izayi muri aya magambo : 5Genda ubwire Hezekiya uti “Uhoraho, Imana ya sokuruza Dawudi aravuze ngo ‘Numvise amasengesho yawe, mbona n’amarira yawe, none ngiye kugukiza, ndetse mu minsi itatu uzashobora kuzamuka ujye mu Ngoro y’Uhoraho. Nkongereyeho imyaka cumi n’itanu ku gihe wari kuzabaho. 6Kandi nzagukiza wowe n’uyu murwa, mbagobotore mu nzara z’umwami w’Abanyashuru; nzarinde uyu murwa. 7Dore ikimenyetso kizakwereka ko Uhoraho azuzuza Ijambo avuze. 8Igicucu kimanukira ku madarajya y’inzu yo hejuru ya Akhazi, ngiye kugisubiza inyuma ho intambwe cumi.’” Nuko izuba risubirayo, maze cya gicucu gisubira inyuma ho za ntambwe cumi.
INDIRIMBO (Izayi 38, 10, 11, 12ab, 14b.17ab)
Inyik/ Mana yanjye, wazikuye amagara yanjye uyakura mu mva.
Jyewe naribwiraga nti
« Nari ncagashije iminsi y’ubugingo bwanjye,
none ngaha ngiye kwinjira mu marembo ajya ikuzimu,
nzahaheranwe mu gihe cyose nari nshigaje kubaho. »
Naravugaga nti
« Sinzabona Uhoraho ku isi y’abazima,
no mu bantu batuye iyi si sinzongera kurabukwa n’umwe.
« Inzu yanjye irashenywe, ijugunywe kure yanjye,
ak’ihema ry’abashumba.
Ngeze ku ndunduro y’ubuzima bwanjye,
ak’umuboshyi umaze kuzuza umwenda.
« Amaso yanjye arahondoberezwa no guhora ntumbiriye ijuru,
Nyagasani, ndagowe ngwino untabare.
Ngaha ubujuganirwe bwanjye ubumpinduriyemo umunezero,
ni wowe uzikuye amagara yanjye uyakura mu mva. »
IBANGONDIRIMBO RIBANZIRIZA IVANJILI (Zab 8, 6-7)
Alleluya Alleluya.
Mana, mwene muntu umutamiriza ikamba ry’ikuzo,
umugira umwami w’ibyaremwe byose,
umwegurira byose ngo abitegeke.
Alleluya.
IVANJILI
+ Matayo (Mt 12, 1-8)
1Icyo gihe, ku munsi w’isabato, Yezu anyura mu mirima yeze. Abigishwa be bakaba bashonje, bamamfuza ingano barazirya. 2Abafarizayi babibonye baramubwira bati “Dore re, abigishwa bawe barakora ibyabujijwe ku isabato !” 3Ariko we arababwira ati “Ntimwasomye uko Dawudi yabigenje igihe yari ashonje, we n’abo bari kumwe ? 4Uko yinjiye mu Ngoro y’Imana, n’uko bariye imigati y’umumuriko batashoboraga kurya, kuko yari igenewe abaherezabitambo bonyine ? 5Cyangwa se ntimwasomye mu Mategeko, uko abaherezabitambo bakorera mu Ngoro y’Imana ku munsi w’isabato, bahora bica ikiruhuko cyayo ntibibabere icyaha ? 6Nyamara rero ndabibabwiye: hano hari igitambutse iyo Ngoro. 7Iyo musobanukirwa n’iri jambo ngo ‘Icyo nshaka ni impuhwe si igitambo’, ntimuba mwarahamije icyaha abaziranenge. 8Koko, Umwana w’umuntu ni Umugenga wa Sabato.”


text:
Bibiriya yera, Mariko 3:28-29 yesu ubwe yaravuze ati: "Ndababwira ukuri yuko abantu bazababarirwa ibyaha byabo byose, n'ibitutsi batuka Imana, ariko umuntu wese utuka Umwuka Wera ntabwo azabibabarirwa rwose, ahubwo aba akoze icyaha cy'iteka ryose"
Ukurikije uko yesu ubwe abivuga, icyaha kitababarirwa ni ugutuka Umwuka Wera. Buri cyaha kindi cyose, uko cyaba gisa, uko cyaba kingana, yewe kabone n'ubwo waba waratutse Imana, uzabibabarirwa nusaba Imana imbabazi, ariko nuramuka ututse Umwuka Wera, bizaba birangiye, nta mbabazi. UMUNTU ATUKA UMWUKA WERA ATE?
Igihe Yesu yavuze iri jambo rikomeye, yaribwiye Abafarisayo. Aba bari bariboneye n'amaso yabo ibikorwa bya Yesu n'ibitangaza bye, bari barumvise inyigisho ze, amaso yabo n'amatwi yabo yabaye umugabo wagombaga guhamya umurimo wa Mwuka Wera, ariko barenze kuri ibyo ahubwo bagahamya ko yesu akora ibyo byose abikoreshejwe n'umukuru w'abadayimoni witwa Belzebuli. Ibi ntabwo Abafarisayo babitewe no kutamenya cyangwa ubujiji, bari bazi neza ko yesu ari we Mesiya, ariko banze kumwakira ku bwende bwabo. Bari bazi neza ko ubuhanuzi bwari burimo gusohorera mu maso yabo. Nyamara birengagije ibyo byose bahitamo kwiziba amatwi ngo batumva ukuri kuzanwa na Mwuka Wera. Nyamara Yesu we azi uburyo yasize icyubahiro cye aza kubakiza, kwanga kumwizera yabibonaga nk'icyaha kidashobora kubabarirwa.
Muri iyi minsi yacu, Umwuka Wera ari ku murimo mu isi yose, kandi nk'uko tubisanga muri Yohana 16:8, afite umurimo wo "gutsinda ab'isi, kubemeza iby'icyaha no gukiranuka." igihe umuntu ahisemo kwanga kumvira umwuka wera, akanga kwizera yesu, aba ahisemo kurimbuka mu kimbo cy'Ubugingo.
Imana yategetse ko uburyo rukumbi bw'agakiza bubonerwa mu Mwana wayo Yesu gusa. Nta handi. Mu buryo budasubirwaho, imbabazi zibonerwa muri Yesu gusa. Kwirengagiza Umucunguzi rukumbi twahawe, nta buryo bundi bundi bw'agakiza uba usigaranye. Kwanga imbabazi z'Imana, Imana ntiyabyihanganira.
MURI MAKE: Icyaha kitababarirwa ni ukuva muri uyu mubiri utizeye Yesu. Nta mbabazi zihari ku muntu urinda apfa atizeye.
Abantu benshi babana n'ipfunwe ryo gukeka ko baba barakoze icyaha kitababarirwa, bakibwira ko nta byiringiro bisigaye kuri bo. Icyo Satani yifuza ni uko mwene abo bantu batakaza icyizere cyose, ku buryo bagera n'aho bakeka ko ntacyo bimaze gusaba Imana imbabazi. Nyamara hari inkuru nziza ku munyabyaha igihe cyose agihumeka: Niyegere Imana na yo izamwegeera (Yakobo 4:8). Aho ibyaha bigwiriye, ninaho ubuntu burushaho gusaga (Abaroma 5:20) . Niba hari umutima waguciraga urubanza, uyu munsi wizere ko kuva ukiriho, nturakora icyaha kitababarirwa. Imana iragutegereje n'amaboko arambuye. Ariko nuramuka uvuye muri uyu mubiri utizeye Yesu, nta mahirwe yandi, bizaba birangiye, uzaba ukoze icyaha udashobora kubabarirwa. ibyo abandi bazagukorera nyuma yaho ntacyo bizaba bimaze.
Imana ibahe umugisha


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
8 Mu mwaka wa gatandatu, mu kwezi kwa gatandatu, ku munsi wako wa gatanu, nari nicaye mu nzu yanjye n’abakuru b’u Buyuda bicaye imbere yanjye,+ maze ukuboko k’Umwami w’Ikirenga Yehova kunzaho ndi aho ngaho.+
2 Nuko ndebye mbona ishusho imeze nk’umuriro;+ uhereye mu rukenyerero ugana hepfo yari umuriro,+ kandi kuva mu rukenyerero ugana haruguru yararabagiranaga, ibengerana nka zahabu ivanze n’ifeza.+
3 Hanyuma arambura igisa n’ikiganza,+ afata umusatsi wo ku mutwe wanjye maze umwuka+ untwara ndi hagati y’isi n’ijuru, unjyana i Yerusalemu mu iyerekwa ry’ibyo Imana yanyerekaga,+ unjyana ku muryango w’irembo ry’imbere+ y’aherekeye mu majyaruguru, ahari igishushanyo cy’ifuhe gitera gufuha.+
4 Ngiye kubona mbona ikuzo ry’Imana ya Isirayeli rihari,+ rimeze nk’iryo nari nabonye mu kibaya.
5 Nuko arambwira ati “yewe mwana w’umuntu we, ubura amaso urebe mu majyaruguru.” Nubura amaso ndeba mu majyaruguru, maze ngiye kubona mbona mu irembo ry’igicaniro ahagana mu majyaruguru hari cya gishushanyo cy’ifuhe+ mu muryango.
6 Arongera arambwira ati “yewe mwana w’umuntu we, urabona ukuntu bakora ibibi bikomeye byangwa urunuka,+ ibyo ab’inzu ya Isirayeli bakorera aha ngaha kugira ngo bantandukanye n’urusengero rwanjye?+ Icyakora urabona n’ibindi bibi bikomeye byangwa urunuka.”
7 Ni ko kunjyana mu irembo ry’urugo, ngiye kubona mbona umwobo mu rukuta.
8 Maze arambwira ati “yewe mwana w’umuntu we, tobora urukuta.”+ Nuko ndarutobora maze mbona umuryango.
9 Arongera arambwira ati “winjiremo urebe ibibi byangwa urunuka bakora.”+
10 Nuko ndinjira, ndareba, mbona ibishushanyo+ by’ibikururuka byose n’inyamaswa zizira,+ n’ibigirwamana biteye ishozi byose by’inzu ya Isirayeli,+ byari bishushanyije hose ku rukuta.
11 Abagabo mirongo irindwi+ bo mu bakuru b’inzu ya Isirayeli bari bahagaze imbere yabyo, bahagararanye na Yazaniya mwene Shafani,+ buri wese afite icyotero mu ntoki, kandi igicu cy’umwotsi w’umubavu cyarimo kizamuka.+
12 Hanyuma arambwira ati “yewe mwana w’umuntu we, aho ubonye ibyo abakuru b’inzu ya Isirayeli bakorera mu mwijima,+ buri wese yigobetse mu cyumba cye yashushanyijeho? Kuko bavuga bati ‘Yehova ntatureba,+ Yehova yataye igihugu.’”
13 Akomeza kumbwira ati “urabona n’ibindi bibi bikomeye byangwa urunuka bakora.”+
14 Nuko anjyana mu muryango w’irembo ry’inzu ya Yehova riri ahagana mu majyaruguru, ngiye kubona mbona abagore bicaye baririra imana Tamuzi.
15 Arongera arambwira ati “yewe mwana w’umuntu we, ese ibyo wabibonye? Urabona n’ibindi bibi bikomeye byangwa urunuka+ biruta ibyo.”
16 Anjyana mu rugo rw’imbere rw’inzu ya Yehova,+ ngiye kubona mbona mu muryango w’urusengero rwa Yehova, hagati y’ibaraza n’igicaniro+ hari abagabo nka makumyabiri na batanu+ bateye umugongo urusengero rwa Yehova+ berekeje amaso iburasirazuba, kandi bunamiraga izuba, berekeye iburasirazuba.+
17 Nuko akomeza kumbwira ati “yewe mwana w’umuntu we, mbese ibi urabibonye? Mbese ni ikintu cyoroheje kuba ab’inzu ya Yuda bakora ibyangwa urunuka nk’ibyo bakorera hano, bakuzuza igihugu urugomo,+ bakongera kundakaza? None dore baranshyira umushibu ku zuru.
18 Nanjye nzagira icyo nkora mbitewe n’uburakari.+ Ijisho ryanjye ntirizabababarira, kandi sinzabagirira impuhwe.+ Bazantakambira baranguruye ijwi ariko sinzabumva.”+
Yohereze
Yohereze
BIBILIYA-UBUHINDUZI BW'ISI NSHYA
Ezekiyeli 8
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Isosi ikonje irishwa ifi cyangwa inyama
Ubusanzwe habaho ubwoko bw’amasosi ashyushye n’amasosi akonje. Amasosi ashyushye niyo abantu benshi bakunze gukoresha ariko n’akonje nayo aba meza.
Dore uburyo bumwe wakorama isosi ikonje knadi bworoshye ukayigaburana n’ifi cyangwa se inyama zumutse
Ibikoresho
- Mayonnaise garama 100
- Ibiyiko 3 by’amavuta ya elayo
- Ibiyiko 3 bya vinaigre
- Ibiyiko 2 bya soy sauce
- Tangawizi ½ y‘akayiko gaseye
- Ubuki ikiyiko 1
- Tungurusumu udusate 3 dusekuye
- Igitunguru 1 gikasemo duto cyane
- Umunyu na Poivre
Uko bikorwa
- Ushyira ibikoresho byose mu kintu kimwe ukavanga cyane wihuta kugeza bivuyemo isosi
- Iyo ushaka isosi inoze cyane ubishyira muri mixeur
- Yishyire muri frigo mbere yo kuyitegura
- Yigaburane n’inyama z’inkoko cyangwa se ifi byumutse
Gracieuse Uwadata